‘Mukbang’, cari ketenangan dengan tonton orang makan

Di Malaysia, trend unik orang merakam diri mereka makan mulai mendapat tempat di mana mereka akan memuat naik klip rakaman itu ke media sosial bagi mendapatkan ribuan tontotan.
Trend tersebut dikenali sebagai "Mukbang" iaitu gabungan muok-da (perkataan Korea untuk makan) dan bang (bahasa Korea untuk siaran).
dikenali sebagai rancangan makan, mukbang pada asasnya adalah siaran dalam talian di mana hos akan makan sambil berinteraksi dengan penonton.
Sejak mula dikenali sekitar tahun 2018, trend ini sudah menerima berjuta-juta tontonan di YouTube untuk menonton orang makan.
Di Malaysia, lebih ramai individu tampil menjadi selebriti mukbang untuk memberi kepuasan kepada penonton melalui menu makanan dan cara makan masing-masing.
Contohnya, video ASMR (autonomous sensory meridian response) yang mendapat populariti tertinggi di mana penonton dikatakan berasa gembira dan tenang sewaktu mendengar orang sedang mengunyah makanan.
Seorang selebriti mukbang tempatan berkata, tabiat makan di hadapan kamera bermula apabila dia kerap kali menonton rancangan video dari Korea Selatan sekitar tahun 2020.
Dalam tempoh berkurung ketika pandemik Covid-19, dia banyak mengambil pesanan dari luar.
"Setiap kali makan saya akan buat panggilan video dengan sesiapa sahaja termasuk rakan-rakan di tempat kerja," katanya kepada MalaysiaNow dengan syarat tidak dinamakan.
"Selepas itu, kawan suruh saya buat video yang lebih berkualiti dan makanan yang lebih sihat untuk dimuat naik ke YouTube."
Video pertamanya hanya menerima tidak kurang daripada 300 tontonan.
Kini, selepas dua tahun di platform tersebut dia berjaya mendapat lebih 13,000 pengikut.
Bercakap lebih lanjut, pemuda di akhir 20-an itu memberitahu dia tidak selesa membuat video makanan yang berlebih seperti meletakkan jumlah makanan yang banyak setiap kali rakaman dibuat.
Ini bagi mengelakkan pembaziran berlaku memandangkan dia makan seorang diri di rumah.
Bagaimanapun, katanya, dia menerima banyak permintaan daripada peminat agar menu mukbang ditambah dan durasi video yang lebih panjang.
"Saya dapat hadiah daripada pengikut di Instagram yang berkongsi kisah hidupnya dibuli selepas ibu bapa bercerai.
"Dia menonton video ASMR mukbang saya untuk hilangkan stres. Macam terapi jiwa untuknya."
Kemunculan mukbang menimbulkan banyak perdebatan dari aspek kesihatan, gaya hidup dan keseimbangan pemakanan.
Sebagai contoh, ketika kemuncak trend "mukbang" di United Kingdom pada tahun 2018, kerajaan menggesa trend tersebut dijalankan secara jangka pendek ataupun ianya akan memberikan implikasi yang buruk kepada cara rakyatnya bersosial.
"Boleh jadi juga, video mukbang ini beri keselesaan kepada seseorang.
"Mereka seronok melihat orang lain menyediakan makanan dan memakannya, terutamanya bila mereka dah lama hidup sendiri.”
Jangan taksub
Sementara itu, seorang lagi selebriti wanita yang menetap di Johor berkata, tidak semuanya baik mengenai video-video mukbang.
Katanya, beberapa tahun lalu trend tersebut sangat tersohor kerana tidak ramai yang yakin untuk makan di depan kamera.
"Memek muka ketika anda makan akan ditonton oleh orang yang tidak dikenali. Ramai yang malu bila fikir balik. Tapi ramai juga yang terlebih yakin dengan diri sendiri.
"Sekarang, mukbang adalah tentang pemasaran produk. Letak ubat kurus dalam video, letak barang kosmetik. Untuk apa? Keuntungan," katanya dengan syarat tidak dinamakan.
Gadis itu berkata dengan meletakkan promosi produk dalam video mukbang, seseorang selebriti akan menerima bayaran yang tinggi mencecah puluhan ribu ringgit mengikut kadar populariti masing-masing.
"Pengikut yang obses akan beli apa sahaja yang mereka nampak. Tanpa mereka fikir adakah produk itu baik ataupun tidak.
"Selebriti pujaan mereka tidak akan peduli tentang keselamatan mereka.
“Yang penting keuntungan kerana ramainya cari makan dengan cara macam itu."


Pendidik mahu SOP jadi peraturan disiplin sekolah selepas kluster meningkat

Ahli pendidikan menggesa prosedur operasi standard (SOP) dijadikan sebagai sebahagian disiplin sekolah susulan kluster sektor pendidikan dilihat meningkat dalam negara dan pusat pendidikan itu turut dinasihatkan untuk ditutup oleh kementerian.Bercakap kepada MalaysiaNow, Presiden Majlis Permuafakatan Persatuan Ibu Bapa dan Guru Nasional (PIBGN) Mohd Ali Hassan berkata para pelajar harus bersama-sama mematuhi SOP.“Tindakan disiplin harus diambil terhadap mana-mana pelajar yang mengabaikan SOP,” katanya.“Pelajar-pelajar juga harus kongsi semangat ‘Lindungi Diri, Lindungi Semua’.”Beliau berkata sebahagian langkah yang boleh diambil ialah mengeluarkan memo peringatan kepada mereka yang melanggar SOP, memo itu juga kemudian akan dimaklumkan kepada ibu bapa atau penjaga mereka.Semalam, Menteri Kesihatan Dr Adham Baba berkata 20 kluster berkaitan sektor pendidikan direkodkan dari 20 Mac hinggal 4 April.Dalam sidang medianya, Adham berkata kluster sektor pendidikan itu berpunca daripada jangkitan kenalan dan kontak sosial.Daripada penilaian pejabat kesihatan daerah (PKD), pentadbiran sekolah akan dinasihatkan oleh jabatan kesihatan daerah untuk penutupan sesi persekolahan atau kelas yang ada kes positif sebagai langkah pencegahan.Ali berkata peningkatan kes positif di pusat pendidikan menunjukkan pelajar dan guru-guru harus sentiasa bersedia untuk pengajaran bersemuka atau pengajaran di rumah berdasarkan arahan daripada pihak berkuasa.Justeru, Ali mencadangkan SOP diketatkan di pintu masuk pusat pendidikan atau sekolah ketika ibu bapa menghantar anak mereka atau kakitangan yang lain.Beliau turut menggesa para guru untuk diberikan keutamaan untuk menjadi penerima awal vaksin.“Guru-guru yang menolak vaksinasi perlu berikan tunjuk sebab jika tak mahu patuh arahan vaksinasi. Tindakan sewajarnya boleh diambil PKD yang relevan,” katanya.Presiden National Union of the Teaching Profession (NUTP) Aminuddin Awang berkata peningkatan jumlah kluster berkaitan sektor pendidikan tidak semestinya boleh dikesan di sekolah sahaja.“Pentadbiran sekolah tak semestinya akan tahu di mana murid dan pelajar sebelum hadir ke sekolah, apa aktiviti mereka dan dengan siapa mereka berjumpa.”Beliau berkata pihak sekolah sudah melakukan yang terbaik dengan mengambil langkah pencegahan dalam kawasan sekolah sedangkan masalah tersebut berpunca dari luar.“Tak ada kawalan di luar sekolah,” katanya.“Dalam kes ini, jangan salahkan sekolah jika ada peningkatan kluster berkaitan sekolah. Sekolah jadi mangsa terhadap apa yang berlaku di luar kawasannya.”


China akhiri latihan ketenteraan di sekitar wilayah Taiwan

China pada Rabu mengumumkan telah menyelesaikan latihan ketenteraannya yang dilancarkan minggu lepas di sekitar Taiwan, sebagai membantah lawatan Speaker Dewan Rakyat AS Nancy Pelosi ke pulau itu.
Komando Pasukan Timur Tentera Pembebasan Rakyat (PLA) berkata ia "telah berjaya menyelesaikan pelbagai misi semasa latihan baru-baru ini di sekitar pulau Taiwan dan telah menguji dengan berkesan kapasiti tempur operasi bersama tentera," lapor Agensi Anadolu yang memetik akhbar China Global Times.
Pengumuman itu dibuat beberapa jam selepas China mengeluarkan Kertas Putih yang enggan menolak penggunaan kekerasan untuk menyatukan Taiwan dengan tanah besar.
Bagaimanapun, ia menambah bahawa China akan "bekerja dengan penuh keikhlasan untuk mencapai penyatuan secara aman."
Pada Selasa dan Rabu lalu, Pelosi melakukan lawatan singkat ke pulau itu, yang merupakan lawatan anggota dewan AS berpangkat tinggi yang pertama ke negara itu selepas 25 tahun.
Pelosi meneruskan lawatan itu meskipun Beijing memberi amaran bahawa pulau itu adalah wilayahnya yang terpisah, dan lawatan itu akan melanggar dasar “Satu China” negara itu.
Tidak lama selepas Pelosi meninggalkan Taipei, Beijing melancarkan latihan ketenteraan besar-besaran Khamis lalu yang dijadualkan berakhir pada Ahad, tetapi dilanjutkan sehingga Rabu.
Beijing juga mengenakan sekatan ke atas Pelosi dan keluarga terdekatnya serta menurunkan taraf dialog ketenteraan dengan AS dan menggantung kerjasama dalam perubahan iklim selain enam langkah "tindak balas" lain.


Indonesia seru tindakan konkrit lucut senjata nuklear

Di Persidangan Perlucutan Senjata di Geneva, Switzerland pada Isnin, Indonesia menggesa negara-negara dunia mengambil tindakan konkrit untuk menggalakkan pelucutan senjata nuklear.
Menteri Luar Indonesia Retno Marsudi berkata usaha itu terhenti lebih suku abad kerana tiada azam politik, kerumitan situasi keselamatan global dan dibelengu mentaliti Perang Dingin.
Tanpa tindakan konkrit yang muktamad, Retno memberi amaran bahawa bencana nuklear hanya menanti masa, dan risiko ini semakin besar tatkala persaingan antara kuasa-kuasa besar semakin sengit.
Dalam ucapannya di persidangan itu, beliau menggariskan tiga langkah untuk menggalakkan kemajuan dalam pelucutan senjata nuklear, termasuk memulihkan azam politik mengenai Jaminan Keselamatan Negatif (NSA).
NSA memberi jaminan negara-negara yang memiliki senjata nuklear tidak akan menggunakan atau mengancam negara tanpa senjata nuklear menggunakan senjata pemusnah itu.
"Ini akan memberi insentif kepada negara-negara yang telah mematuhi kewajipan mereka di bawah Triti Pengawalan Senjata Nuklear dan meningkatkan kepercayaan antara negara yang memiliki dan tidak memiliki senjata itu," kata Retno.
Beliau berpendapat bahawa kerangka pelucutan dan kawalan senjata nuklear mesti diperkukuh melalui pensejagatan Perjanjian Larangan Senjata Nuklear.
Indonesia sedang melengkapkan proses ratifikasi dan menjangkakan negara lain turut melakukan perkara sama tidak lama lagi, katanya, sambil menambah bahawa penggunaan nuklear hanya untuk tujuan keamanan dan tidak disalahguna menjadi senjata.
Selaku Pengerusi Asean tahun ini, Retno berkata Indonesia akan terus mempromosikan zon bebas senjata nuklear di rantau ini dengan mendapatkan persetujuan negara-negara untuk menandatangani Protokol Zon Bebas Nuklear.


PM mengadap Agong, dipercayai persembah cadangan senarai Kabinet

Perdana Menteri Ismail Sabri Yaakob hari ini mengadap Yang di-Pertuan Agong Sultan Abdullah Sultan Ahmad Shah, dipercayai bagi mempersembahkan cadangan senarai Kabinet kepada beliau di Istana Abdulaziz.Kenderaan dinaiki perdana menteri tiba di perkarangan istana pada 10.53 pagi dengan diiringi tiga kenderaan lain dan kawalan polis trafik.Perdana menteri dipercayai mempersembahkan cadangan senarai itu untuk mendapat perkenan Sultan Abdullah sebelum diumumkan, yang dijangka pada petang ini.Pengumuman itu sekali gus akan dapat menamatkan spekulasi mengenai senarai jemaah menteri baru, memandangkan sebelum ini terdapat beberapa senarai tular di media sosial, namun dinafikan oleh Ismail yang meminta masyarakat menunggu senarai rasmi daripada beliau.Desas-desus kehadiran perdana menteri ke Pahang mula tersebar sejak semalam, menyebabkan perkarangan Istana Abdulaziz mula dikunjungi pengamal media sejak pagi tadi.


Tuntutan Sarawak untuk bina Malaysia, bukan berpisah, kata penganalisis

Penganalisis menolak kebimbangan yang mengatakan Sarawak mungkin bakal keluar daripada persekutuan Malaysia, selepas beberapa langkah diambil kerajaan negeri di mana ia dianggap sebagai sebahagian usaha mendapatkan kuasa autonomi yang lebih besar daripada kerajaan persekutuan.
Sarawak sudah lama menuntut pemulangan  semula hak negeri yang termaktub dalam Perjanjian Malaysia 1963 (MA63).
Baru-baru ini, ia turut mengemukakan calon untuk mewakili negeri itu dalam Lembaga Hasil Dalam Negeri (LHDN), mengatakan langkah itu adalah demi memastikan jumlah peruntukan dana yang diberi kepada Sarawak adalah relevan, memandangkan saiz negerinya yang besar.
Walaupun langkah-langkah yang diambil kerajaan negeri itu dilihat sebagai tekanan kepada kerajaan persekutuan bagi mendapatkan kuasa autonomi yang lebih besar, namun sejarawan  berkata langkah-langkah itu lebih berperanan sebagai peringatan kepada kerajaan berbanding usaha untuk berpisah daripada persekutuan.
“Sarawak tidak akan tinggalkan Malaysia," kata ahli sejarah Sarawak Sanib Said kepada MalaysiaNow.
Merujuk bekas ketua menteri Sarawak Adenan Satem, Sanib berkata Adenan sendiri dengan jelas mengatakan negeri itu tidak akan berpisah dengan persekutuan.
“Baik Malaysia yang dulu, Malaysia sekarang, dan akan terus selamanya Malaysia pada masa hadapan.
"Menjadi sebahagian daripada persekutuan Malaysia adalah salah satu keputusan paling bijak Sarawak," tambahnya.
Sarawak bergabung dengan Sabah dan Singapura untuk membentuk persekutuan pada 16 September 1963 di mana ia disambut setiap tahun sebagai Hari Malaysia.
Namun dua tahun selepas itu, Singapura meninggalkan Malaysia dan menjadi republik berdaulat pada Ogos 1965.
Sanib yang merupakan penyelidik Institut Pengajian Asia Timur di Unimas berkata tuntutan Sarawak bukan isu utama walaupun pemimpin negeri itu dilihat lantang berhubung hak-hak negeri di bawah MA63.
"Kita mesti melihat konteksnya dalam perkara ini," katanya.
"Anda tidak boleh mentafsir MA63 dalam konteks sekarang, ketika negara ini sudah berjaya dan membangun. Anda mesti ingat bagaimana keadaan Sarawak ketika ia dimeterai.”
Beliau berkata Sarawak ketika itu lemah, kurang membangun dan terdedah kepada ancaman komunis.
"Itu lebih penting," tambahnya.
"Dan kita patut bersyukur."
Suffian Mansor, seorang sejarawan dari Universiti Kebangsaan Malaysia turut bersetuju.
“Sarawak hanya menyuarakan tuntutan agar MA63 dipertahankan dan (mahu) pembangunan di negeri itu setanding dengan negeri-negeri lain di semenanjung,” katanya.
"Dua perkara ini adalah penting dan harus ditangani oleh kerajaan persekutuan."
Sanib berkata MA63 menetapkan terma dan syarat di mana Sarawak, Sabah dan Singapura bersetuju untuk menyertai persekutuan Malaysia.
Bagaimanapun, beliau berkata pemimpin hari ini tidak memahami perjanjian tersebut.
Mengulas cadangan Timbalan Presiden Umno Mohamad Hasan baru-baru ini supaya "Perjanjian Malaysia yang baru" dibuat, Sanib berkata negara memerlukan pemimpin yang boleh melihat punca di sebalik perbezaan dan kemudiannya bekerja untuk kebaikan bersama.
“Hubungan tegang antara kerajaan negeri dan persekutuan adalah sebahagian daripada isu kenegaraan.
"Ini adalah sebahagian daripada proses pembinaan negara yang sedang membesar," katanya sambil menambah Sarawak bukan satu-satunya negeri yang mempunyai "isu" dengan kerajaan persekutuan.
"Kelantan, Pulau Pinang, Johor pun ada isu sendiri. Yang penting duduk bincang, dan cari jalan tengah."
Dalam pada itu, pakar undang-undang Perlembagaan, Shad Saleem Faruqi berkata, cara terbaik untuk melakukannya ialah dengan meminda peruntukan Perlembagaan yang berkaitan supaya ia selaras dengan MA63.
Beliau berkata dengan berbuat demikian ia akan membolehkan tahap integrasi yang lebih tinggi antara Sabah, Sarawak dan kerajaan persekutuan.
“Tidak semua peruntukan MA63 dimasukkan ke dalam Akta Malaysia atau Perlembagaan Persekutuan,” katanya.
"Perlembagaan yang perlu dipinda, bukan buat Perjanjian Malaysia yang baru, ia adalah cara perundangan terbaik bagi mengukuhkan hubungan dan menyelesaikan pertikaian."
Sementara itu, Suffian mencadangkan penelitian semula dibuat mengenai persoalan awal mengapa Malaysia ditubuhkan.
"Dari situ, kita boleh maju ke depan kepada perbincangan mengenai perkara-perkara yang perlu diperbaiki."
Suffian juga bersetuju apa yang dilihat seakan konflik bukanlah satu perkara yang luar biasa.
“Jalan membina negara bukan mudah,” katanya.


Saksi akui tertekan, mencabar kendali akaun bank Najib

Seorang bekas pengurus perhubungan AmBank memberitahu Mahkamah Tinggi Kuala Lumpur hari ini bahawa beliau berasa tertekan ketika mengendalikan akaun Najib Razak.
Joanna Yu Ging Ping, 52, berkata beliau terkejut apabila Low Taek Jho, atau Jho Low, memaklumkan hasrat Najib untuk membuka akaun dengan AmBank.
"Saya agak terkejut kerana saya tidak sangka Perdana Menteri Malaysia mahu membuka akaun dengan AmBank. Saya mengandaikan bahawa beliau akan ke bank kerajaan atau Maybank.
"Jadi, saya kata 'okey' dan Jho Low kata 'itu bukan tahap kamu, ia mesti tahap Cheah Tek Kuang (Pengarah Urusan AmBank ketika itu) dan ke atas untuk berjumpa dengan Datuk Seri.’ Jadi, semasa ia bermula, saya tidak mempunyai sebarang jangkaan. Kami hanya teruskan dan Cheah akan berjumpa dengan Datuk Seri.
"Tetapi selepas itu, apabila akaun terlebih pengeluaran dan terdapat keadaan yang menyaksikan cek mungkin ditendang, kami dimaklumkan bahawa kami tidak boleh berbuat demikian kerana beliau adalah Perdana Menteri, saya berada dalam  keadaan yang amat tertekan. Jadi, ia adalah sesuatu yang mencabar dan banyak beri tekanan," katanya.
Yu berkata demikian semasa pemeriksaan semula oleh timbalan pendakwa raya Ahmad Akram Gharib pada perbicaraan kes Najib membabitkan penyelewengan RM2.3 bilion daripada dana 1Malaysia Development Berhad (1MDB).
Akram: Jika kamu membiarkan cek itu ditendang, apa yang akan berlaku?
Yu: Saya tidak tahu. Kami bimbang dengan laporan negatif media jika cek PM ditendang. Apa sahaja boleh berlaku. Kesemua cek ini dikeluarkan oleh PM Malaysia... Saya berasa amat tertekan ketika itu.
Akram: Kamu kata media mungkin menghidu berita bahawa nama PM akan tercemar jika cek terbabit dibenarkan ditendang. Mengapa anda fikir begitu?
Yu: Ini Malaysia. Saya tidak boleh katakan dengan pasti namun saya ingat ia berkaitan politik dan ini adalah akaun PM. Kami tidak membenarkan cek terbabit ditendang kerana kami tidak mahu ia memberi kesan terhadap bank dan Malaysia.
Saksi pendakwaan ke-41 itu turut memaklumkan mahkamah bahawa Najib tidak mempertikai sumber wang yang digunakannya.
Ditanya Akram sama ada Najib perlu menggunakan dana dalam akaun peribadinya untuk membuat pembayaran bagi mengeluarkan cek dan bil kad kredit tanpa mengetahui jumlah wang yang ada dalam bank, Yu berkata "beliau percaya terdapat wang dalam bank untuk membuat pembayaran terbabit."
Kepada soalan lain, saksi itu berkata terdapat banyak cek yang dikeluarkan daripada akaun Najib namun bekas perdana menteri itu tidak pernah mengadu bahawa sebenarnya kesemua cek bukan dikeluarkan oleh beliau.
Najib, 69, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram.
Bagi pertuduhan rasuah, Najib didakwa melakukan perbuatan itu di Cawangan AmIslamic Bank Berhad Jalan Raja Chulan, Bukit Ceylon di Kuala Lumpur antara 24 Februari 2011 dan 19 Disember 2014 manakala bagi pertuduhan pengubahan wang haram, beliau didakwa melakukan perbuatan itu di bank sama antara 22 Mac 2013 dan 30 Ogos 2013.


Kes harian lepasi 2,000 jangkitan, 5 lagi terkorban

2,033 kes baru Covid-19 direkodkan hari ini menjadikan jumlah keseluruhan sebanyak 4,534,665 kes.Sebanyak 1,337 pesakit turut dilaporkan sembuh, menjadikan jumlah keseluruhan kes sembuh sebanyak 4,474,358.Ketika ini, 24,577 kes aktif direkodkan, dengan 22,573 atau 95.9% daripadanya sedang menjalani kuarantin kendiri.Dalam pada itu, 13 (0.1%) kes kini berada di pusat kuarantin sementara 959 (3.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 32 kes dan 18 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 60.7% dengan kes Covid-19 merangkumi 7.3%.Lima kes kematian termasuk tiga kematian sebelum tiba di hospital dilaporkan menjadikan kes keseluruhan kematian adalah sebanyak 35,730 orang.


Selepas ‘perbualan telefon’ bocor, Zahid dakwa serangan politik jahat terhadapnya

Presiden Umno Ahmad Zahid Hamidi menafikan sekeras-kerasnya bahawa wujud perbualan antara beliau dan presiden PKR Anwar Ibrahim seperti rakaman audio yang didedahkan MalaysiaNow hari ini, menyifatkannya sebagai percaturan politik jahat terhadap beliau.Zahid turut melahirkan rasa kecewa dan terkejut selepas dimaklumkan mengenai penyebaran audio yang didakwa merakam perbualannya bersama Presiden PKR Anwar Ibrahim.“Saya menafikan sekeras-kerasnya mengenai adanya perbualan sebagaimana dalam audio rakaman tersebut,“Malah ingin ditegaskan tiada sebarang perbualan antara saya dengan Anwar selepas Perhimpunan Agung Umno baru-baru ini,” katanya dalam satu kenyataan hari ini.Ahli Parlimen Bagan Datuk itu turut menyifatkan rakaman audio yang ditularkan tersebut adalah percaturan politik jahat dan jijik selain dilakukan demi menghancurkan Umno“Saya percaya lebih banyak lagi permainan keji seperti ini akan dilakukan untuk terus meremehkan dan memusnahkan Umno.”Zahid juga menambah beliau telah mengarahkan pegawainya untuk segera membuat laporan polis bagi membolehkan siasatan dilakukan bagi mengenal pasti dalang tersebarnya pendedahan terbaru itu.MalaysiaNow awal hari ini mendedahkan sebuah rakaman audio perbualan telefon di antara presiden Umno dan PKR.Rakaman berdurasi empat minit itu menunjukkan perbualan antara dua pemimpin itu saling berterima kasih dan menyatakan rasa senang hati selepas perwakilan-perwakilan Umno sebulat suara memutuskan hubungan dengan gabungan Perikatan Nasional (PN).Rakaman telefon itu dipercayai berlaku beberapa jam selepas ucapan penggulungan Zahid yang menyaksikan Perhimpunan Agung Umno memberikan mandat kepadanya.Dalam perbualan itu, Anwar turut mengucapkan tahniah di atas ucapan Zahid semasa Perhimpunan Agung Umno, dan presiden parti Melayu itu pula turut membalas pujian Anwar.


Ukraine perlu buat keputusan berhubung misi bantuan ketenteraan EU

Cadangan Kesatuan Eropah (EU) untuk mewujudkan pemusatan bagi menyalurkan bantuan ketenteraan kepada Ukraine perlu mendapat kelulusan daripada Kyiv terlebih dahulu, kata ketua dasar luar EU Josep Borrell.
"Saya harap pada Oktober kita dapat membuat keputusan.
"Kami boleh membawa cadangan itu kepada menteri-menteri hal ehwal luar pada Oktober, ia akan menjadi prosedur yang agak cepat, tetapi anda perlu faham bahawa hal ini perlu mendapat persetujuan Ukraine terlebih dahulu," kata Borrell kepada pemberita pada Isnin.
Pada petang Isnin, Borrell mempengerusikan mesyuarat tidak rasmi menteri-menteri hal ehwal luar EU di New York City menjelang perbahasan Perhimpunan Agung Pertubuhan Bangsa-Bangsa Bersatu (UNGA)  bermula Selasa.
Semasa sesi mesyuarat itu, semua menteri-menteri luar EU mengesahkan bahawa negara mereka berazam memberi bantuan ketenteraan kepada Ukraine, kata Borrell.


Dari Brickfields (Bahagian 3)

Kisah yang aku kisahkan ini tidak berhujung. Cerita aku ini masih diteruskan.
Kisah-kisah ini disambung dan bersambung.
Setiap cafe yang aku pernah singgah, setiap cawan kopi yang pernah aku pegang adalah penyambungan cerita.
Ketika aku duduk sendirian dalam cafe, aku akan menoleh ke kiri ke belakang ke hadapan.
Mata aku pasti ternampak ada pelanggan yang tidak aku kenali duduk dalam cafe sama.
Kadangkala aku khayalkan siapa mereka? Rumah di mana? Berkeluarga, bujang atau duda? Atau sedang berkelana?
Jika terlihat pasangan muda, maka aku tahu mereka sedang bercinta.
Atau apakah sedang merancang untuk berumah tangga.
Jika ternampak dua mamat yang membawa fail, aku akan tersenyum.
Dua mamat membuka fail ini pasti sedang berbincang hal perniagaan.
Mungkin merancang untuk merasuah pegawai kerajaan agar projek diluluskan.
Setiap sosok yang bersantai di cafe pasti mereka ada cerita masing-masing.
Sama seperti aku yang melayan secawan kopi sambil mengelamun tentang itu dan ini.
Pernah sekali di meja hadapan di Old Town White Coffee ketika aku sedang duduk dengan seorang kawan tiba-tiba melintas di hadapan aku seorang hamba Allah.
Dia menoleh dan terus mengambil kerusi dari meja sebelah dan duduk di meja aku.
Aku cuba bersopan. Sebenarnya aku tidak suka jika ada orang lain yang tidak dalam perancangan datang duduk di meja aku. Untuk aku ini mengganggu.
Aku sendiri tidak pernah menarik kerusi datang ke meja sebelah walau pun di meja sebelah adalah kenalan.
Untuk aku ini bukan dalam perancangan.
Kadang-kadang kita ke cafe untuk bersantai bersendirian. Jika aku tidak boleh bersendirian, maka aku gagal mencari bahagia.
“Dari mana bang?” Aku bersopan lagi.
“Sedang pasang kren nak buat bangunan.” Dengan bangga dia berkata.
Kemudian hamba Allah ini bercerita bahawa dia bekerja memasang kren. Memasang kren di atas bangunan. Ketika ini KL Sentral sedang dibina.
Aku pun hairan juga ada kren atas bangunan. Belum pernah aku lihat sebelum ini. Kerjanya pasti sulit.
Lalu dia bercerita yang dia pernah bekerja memasang kren di Dubai, Hong Kong dan di New York.
Aku hanya mendengar. Sosok ini berkisah dengan pengalaman hebat membina bangunan pencakar langit.
Kemudian dia bertanya: “Kenal Shamsiah Fakeh?”
Aku mengangguk kerana aku tahu siapa Shamsiah Fakeh ini.
Aku menunggu apa sambungan dari soalan yang dihamburkan.
“Saya ni, anak Shamsiah, anak yang ditinggalkan bila Shamsiah lari masuk hutan.”
Mata aku terbuka. Bukan terperanjat kerana aku berhadapan dengan sejarah.
Mata aku terbeliak kerana aku yakin mamat ini kaki temberang.
Mamat ini tidak tahu bahawa aku kenal dengan Jamal anak lelaki Shamsiah.
Ketika Shamsiah wafat, aku turut sama mengangkat keranda jenazah untuk dimakamkan.
Malah kawan yang duduk sama di sebelah aku ketika mamat ini buka temberang adalah kenalan baik Jamaliah cucu kepada Shamsiah.
Sampai sekarang aku tidak tahu apa untungnya si mamat ini buka cerita anak Shamsiah Fakeh kepada aku, Hishamuddin Rais.
Ini satu kisah yang aku pungut dari Old Town White Coffee. Kisah yang mustahil aku lupakan.
Aku ingat lagi malam  had bulan Disember 2013, teater “Bilik Sulit” sedang dipentaskan di Temerloh.
Aku lupa tarikh pementasan itu. Tapi aku tidak lupa bila mana selesai berteater aku dapat panggilan telefon daripada Saifuddin Nasution Ismail.
Setiausaha agung PKR ini mahu berjumpa dengan aku esok, hari Isnin. Aku menolak kerana hari Isnin rutin aku menulis untuk kolum “Dari Brickfields”.
“Ini perkara lebih penting dari kolum, esok wajib jumpa.” Saifuddin mengasak.
Aku jadi hairan apa yang lebih penting dari aku menulis.
Amat jarang aku gagal menghantar tulisan kerana ini media cetak. Ruang sudah disediakan. Bukan portal internet yang tidak memilik konsep ruang.
Isnin jam 11.30, kami bertemu di Old Town White Coffee.
“CC Lee akan letak jawatan dan Anwar Ibrahim akan bertanding sebagai ganti.”
Berita meledak dari mulut Saifuddin.
Aku tidak menjawab kerana aku bukan orang parti. Aku hanya mendengar penerangan Saifuddin.
Dia melihat jam di tangan.
“Ketika kita bercakap ini, Anwar di Kajang. Dia sedang berurusan untuk menukar alamat. Tanding Dewan Undangan Negeri (DUN) wajib warga tempatan.
“Kalau Parlimen tak perlu, wajib ada alamat di Kajang. Dia pakai alamat Pak Ibrahim di Country Heights.”
Saifuddin menerangkan bahawa semuanya sudah dirancang.
Aku menyokong Langkah Kajang ini. Pada hemat aku ketika itu Anwar yang gagal menjadi perdana menteri boleh menjadi menteri besar Selangor.
Justeru Universiti Bangsar Utama (UBU) mengadakan forum pada Januari, 2014.
Klip forum ini muncul dalam YouTube pada 31 Januari, 2014.
Aku ingat lagi bagaimana Rafizi Ramli membocorkan berita ladang lembu Shahrizat Jalil.
Heboh berita lembu hingga Shahrizat, suami dan anak beranak  sesak nafas.
Rafizi menelefon untuk  berjumpa. Kami berjumpa di Old Town White Coffee. Ketika ini kisah lembu Shahrizat dah mengendur.
“Aku fikir cara nak teruskan kempen lembu ni, aku rasa kena buat filem.” Rafizi menerangkan tujuan bertemu.
Perkara filem lembu ini lebih awal aku baca di media sebelum kami bertemu di Old Town White Coffee.
“Boleh, kena buat skrip, dan buat cerita.” Jawapan aku pada malam itu.
Cerita lembu Shahrizat ini aku panjangkan kepada Ah Chong pelajar Aswara dan minta dia menulis skrip. Aku hantar skrip pada Rafizi. Tapi Shahrizat sudah tidak jadi menteri lagi.
Aku ingat lagi bulan Mac 2014, aku bertemu Louise Story. Wanita 30-an ini wartawan penyiasat dari akhbar The New York Times (NYT).
Pertemuan kali ini tidak di Old Town White Coffee tetapi di sebuah restoran Cina di sebelah Stadium Negara. Lebih tersorok dari tempat biasa aku membuat janji temu.
Ketika aku dan Story bertemu 1MDB masih dalam “tahun sifar”. Berita 1MDB belum meledak.
1MDB masih kisah terpendam.
Story sedang mengumpul data untuk satu artikel tentang 1MDB dalam NYT.
Aku bertanya bila berita ini akan keluar di akhbar NYT.
“Sometime in autumn, October or November.” Story menjawab.
Aku terfikir kenapa begitu lambat baru tulisan dan berita  1MDB ini meledak. Aku yang tidak terlatih dalam bidang kewartawanan tidak faham cara kerja wartawan penyiasat dari Barat.
Cara mencari fakta. Menemubual si anu dan si anu. Semua sumber maklumat diperiksa, dirujuk dan diperiksa berkali-kali.
Ini untuk memastikan berita ini tepat kukuh dan sahih. Tidak akan muncul dakwa dakwi setelah berita diterbitkan.
Untuk aku yang tidak faham dunia kewartawanan yang penting ada laporan media Barat ini keluar.
Laporan ini akan aku gunakan untuk membuat propaganda menibai Najib Razak.
Sebelum aku bertemu dengan wartawan NYT ini aku tidak menahu siapa Jho Low.
Malah nama 1MDB belum menjadi buah mulut. Story berkisah sedikit tentang Jho Low. Aku pasang telinga.
Kali kedua kami bertemu lagi. Kali ini waktu malam di Old Town White Coffee. Story meminta apakah aku ada cara untuk dia menemubual Azman Mokhtar.
Aku kenal si Azman ini. Kami dari sekolah yang sama. Untuk “budak koleq” kami panggil dia “Amok”.
Azman sebelum kes 1MDB meledak ialah pengarah urusan Khazanah Nasional Berhad. Sosok korporat pemain ekonomi yang penting di Malaysia.
“A bit hard, might be impossible.” Aku mengelak diri. Story bertandang di Malaysia lebih sebulan.
Satu malam sesudah Story pulang ke New York, aku bertemu dengan Sidiqin Omar di Old Town Cafe White Coffee.
Anak muda  ini bekerja sebagai pemberita untuk Suara Keadilan.
Dia kenalan baik aku, aktivis dari UBU. Malah kadang kala dia menyunting kolum “Dari Brickfields” aku.
“Mari sini aku nak bocorkan cerita pada kau.” Mukadimah drama 1MDB aku.
“Apa dia, cerita apa?” Diqin bertanya.
“Ini bigger than big.” Inilah istilah yang aku gunakan bila aku menyebarkan propaganda 1MDB sebelum nama 1MDB diketahui umum.
“Kau wajib kumpulkan segala maklumat tentang Najib, something big is coming, bigger than big.”
Lebih besar daripada besar. Ini  cara aku menjual drama 1MDB kepada Diqin dan kepada sesiapa saja.
Lebih besar dari besar ini aku gunakan untuk menunjukkan betapa besarnya berita yang akan meledak dari siasatan Louise Story.
“Kau tunggulah, sebelum Krismas. Bulan 10 atau bulan 11 akan ada berita dari media luar negara tentang Malaysia.”
Aku tidak memberi maklumat penuh pada Diqin kerana aku sendiri tidak tahu apa yang akan muncul.
Sabtu malam ketika aku dan Diqin di Old Town White Coffee, Jalan Thambipillay amat sibuk.
Aku ternampak anak muda Melayu mungkin dari kampus sekitar KL yang ingin melihat tubuh wanita terbaring di atas katil.
Sekawan anak-anak muda sedang berjalan keluar masuk dari satu pintu kedai ke satu pintu kedai.
Buruh asing, Mat Myanmar, Mat Indon dan Mat Bangla sama sibuk.
Mereka berkawan-kawan naik tangga rumah merah untuk  mencari kasih sayang di Jalan Thambipillay.
Aku bersama Diqin menghidup teh yang sudah sejuk degan mata memandang malam dan hati menunggu ledakan berita dari New York.


Tak pelik bertembung dengan rakan lama PKR, kata Azmin

Penyandang kerusi Parlimen Gombak Mohamed Azmin Ali tidak menganggap pertembungan dengan rakan lamanya dari PKR, Amirudin Shari pada Pilihan Raya Umum Ke-15 (PRU15) sesuatu yang pelik.
Azmin yang juga menteri kanan perdagangan antarabangsa dan industri, menegaskan sekali lagi bahawa persaingannya menentang menteri besar Selangor itu tidak melibatkan soal personaliti atau parti, sebaliknya bagi mempertahankan mandat rakyat.
"Sekiranya parti yang diberikan sokongan oleh rakyat dalam pilihan raya umum lalu gagal melaksanakan janji yang ditaburkan secara mewah, apakah perlu saya pertahankan?" soal Azmin ketika ditemui media selepas sesi Penamaan Calon Parlimen Gombak di Sekolah Menengah Kebangsaan Sungai Pusu.
Terdahulu, kerusi Parlimen Gombak akan menyaksikan pertembungan lima penjuru antara Azmin yang mewakili Perikatan Nasional (PN) manakala Amirudin dari Pakatan Harapan (PH) serta tiga lagi calon iaitu Megat Zulkarnain Omardi dari Barisan Nasional (BN), Aziz Jamaludin Mohd Tahir dari (Putra yang menggunakan logo Pejuang) dan calon Bebas, Zulkifli Ahmad.
Pada PRU14, Azmin mempertahankan kerusi Parlimen Gombak selepas meraih 75,113 undi menewaskan calon dari Umno yang memperoleh 26,392 undi manakala PAS sebanyak 17,537 undi.
Mengulas mengenai kegagalan PH mentadbir negara selepas PRU14 pada 2018, Azmin berkata, mandat rakyat yang diberikan kepada kerajaan pada ketika itu ialah membuat pembaharuan dari segi dasar dan inisiatif untuk meningkatkan kualiti hidup rakyat.
Akan tetapi menurut Azmin apabila PH berkuasa, pelbagai bentuk tekanan kenyataan yang keras dan menyinggung perasaan bukan saja bagi Melayu tetapi juga kaum lain.
"Kalau saya pertahankan PH, itu kira mengkhianati mandat," kata Azmin yang merupakan ketua penerangan PN.
Beliau juga memberi gambaran rakyat kini sudah serik dan menolak PH apabila gabungan itu kalah teruk dengan majoriti lebih 15,000 undi pada Pilihan Raya Kecil Tanjung Piai pada 2019 yang disifatkan sebagai kawasan kubu kuat DAP.
"Tetapi apabila MCA bertanding situ dengan sokongan PAS ketika DAP cuba memainkan sentimen perkauman bahawa kononnya PAS adalah parti Taliban yang menyokong MCA, MCA tetap menang.
"Menang dengan majoriti 15,000. Ini bermakna rakyat Malaysia menolak PH dan tidak boleh lagi pertahankan PH.
"Maka saya sebagai jemaah menteri yang melihat sendiri penggubalan dasar yang tidak adil kepada rakyat, sudah tentu saya tidak senang," katanya.
Mengulas mengenai PN, Azmin berkata kerajaaan di bawah pimpinan Muhyiddin Yassin berusaha sedaya upaya untuk menangani penularan pandemik Covid-19 dan mempercepatkan proses pemulihan ekonomi.
"Kita juga melaraskan semula dasar ekonomi dan pelaburan bagi memastikan Malaysia terus menarik minat pelabur dan menghasilkan peluang pekerjaan yang berkualiti kepada anak tempatan.
"Ini adalah dasar-dasar yang dapat meyakinkan bahawa PN merupakan platform terbaik untuk menjamin negara supaya lebih makmur dan sejahtera," tambahnya.


Kerajaan luluskan peruntukan RM30 juta untuk kamera badan polis

Kerajaan meluluskan peruntukan sebanyak RM30 juta bagi perolehan kamera badan untuk kegunaan anggota polis ketika menjalankan tugas.
Menteri Dalam Negeri Saifuddin Nasution berkata ketika ini proses perolehan sedang dilaksanakan dan berharap tiada sebarang masalah untuk mendapatkan kamera badan berkenaan.
"Saya harap perolehan ini dapat disegerakan memandangkan ia merupakan satu keperluan pada masa kini dan telah mengarahkan ketua setiausaha kementerian untuk tindakan susulan," katanya dalam sidang media selepas lawatan kerja ke Bukit Aman, di Kuala Lumpur hari ini.
Mengulas mengenai Rang Undang-Undang Suruhanjaya Bebas Tatakelakuan Polis (IPCC) 2020 Saifuddin berkata ia akan berkuat kuasa Jun tahun depan.
Rang Undang-undang berkenaan diluluskan pada 26 Julai lepas bertujuan mempertingkatkan integriti, mengurangkan salah laku dalam kalangan anggota polis dan meningkatkan keyakinan orang ramai terhadap pasukan keselamatan itu.
Mengenai persiapan banjir terutama di negeri-negeri pantai timur, Saifuddin berkata polis telah bersiap sedia sepenuhnya termasuk daripada aspek aset untuk memindahkan mangsa ke pusat pemindahan sementara.
Menurut beliau 18,170 anggota PDRM telah diatur tugas bagi menghadapi musim monsun kali ini.


Sarawak kekal tertinggi dalam 1,767 kes baru hari ini

Sarawak mencatat kes harian tertinggi sebanyak 607 dalam jumlah keseluruhan kes baru Covid-19 sebanyak 1,767 kes.Angka tersebut menjadikan jumlah keseluruhan kes jangkitan dalam negara meningkat kepada 363,940.Kes harian tertinggi itu disusuli Selangor (483), Wilayah Persekutuan Kuala Lumpur (133) dan Sabah (117).Hanya Putrajaya (7) dan Labuan (3) sahaja yang mencatatkan kes satu digit.Sementara Labuan tidak mencatat sebarang kes.Negara juga mencatat sebanyak 1,290 kes sembuh menjadikan jumlah keseluruhan kes sembuh meningkat kepada 346,295.Kes aktif dengan kebolehjangkitan pula kini berjumlah 16,300.Daripada jumlah itu 199 pesakit ditempatkan di Unit Rawatan Rapi termasuk 82 orang memerlukan bantuan alat pernafasan.Malaysia turut mencatat 12 lagi korban akibat Covid-19, menjadikan jumlah mangsa yang maut meningkat kepada 1,345 orang.


Kerajaan pusat disaran libat agensi negeri agih bantuan banjir, kata MB Terengganu

Kerajaan Persekutuan disaran melibatkan agensi kerajaan negeri dalam penyaluran bantuan kepada mangsa banjir, kata Menteri Besar Terengganu Ahmad Samsuri Mokhtar.
Samsuri berkata ia bagi mengelak berlaku pertindihan dalam proses agihan bantuan melalui kaedah penyelarasan antara agensi kerajaan pusat dan negeri.
Beliau berkata keputusan kerajaan pusat untuk menyerahkan sepenuhnya tugas serta kaedah pengagihan bantuan banjir kepada Jabatan Pembangunan Persekutuan (JPP) tanpa melibatkan agensi di bawah kerajaan negeri akan mewujudkan kelemahan sekali gus menjejaskan mangsa banjir.
"Kita faham bahawa untuk menguruskan mangsa banjir ada perkara yang memerlukan kerjasama antara kerajaan negeri dan pusat. Dengan cara ini barulah keharmonian boleh wujud dan bantuan kepada mangsa juga tidak bertindih.
"Menyerahkan (kaedah bantuan) sepenuhnya kepada agensi kerajaan pusat dengan kami di peringkat negeri belum sepenuhnya pasti apa yang perlu diselaraskan tentulah wujud kelemahan-kelemahan di situ. Ia juga bertentangan dengan amalan sebelum ini," katanya kepada pemberita pada majlis memperkenalkan pelumba dan penaja Terengganu Polygon Cycling Team (TSG) 2023 di Kuala Terengganu malam tadi.
Dalam lawatan ke Kelantan pada 21 Disember lalu, Perdana Menteri Anwar Ibrahim mengumumkan bantuan segera sebanyak RM100 juta kepada Kelantan dan Terengganu yang terjejas teruk akibat bencana banjir.
Dalam pada itu Samsuri berkata kerajaan negeri sedang dalam proses pemutihan senarai mangsa banjir untuk agihan bantuan yang dijangka dalam masa terdekat.
"Kita sedang mengesahkan senarai nama untuk pemberian bantuan. Insya-Allah kita akan cuba selesaikan secepat mungkin untuk bantu rakyat," katanya.
Kerajaan Terengganu sebelum ini mengumumkan bantuan tunai sebanyak RM1,000 kepada kira-kira 10,000 Ketua Isi Keluarga (KIR) yang terjejas akibat banjir teruk luar jangka pada 18 Disember lepas.


KKM pertimbang doktor kontrak lanjut pelajaran peringkat pakar setara Hadiah Latihan Persekutuan

Kementerian kesihatan (KKM) sedang mempertimbangkan agar pegawai perubatan kontrak mendapat peluang melanjutkan pelajaran kepakaran ke peringkat sarjana melalui kemudahan setara dengan Hadiah Latihan Persekutuan, sama seperti pegawai perubatan tetap.Menterinya, Khairy Jamaluddin berkata ia merupakan antara langkah untuk menjamin masa depan pegawai perubatan kontrak selain melihat kepada tempoh kontrak yang diberikan kepada mereka.“Hadiah Latihan Persekutuan sebelum ini hanya diberikan kepada pegawai perubatan tetap, manakala pegawai perubatan kontrak hanya boleh memohon melalui Program Latihan Kepakaran Parallel Pathway.“Jadi kita juga mahu memberi kemudahan yang sama kepada pegawai perubatan kontrak agar mereka boleh melanjutkan pendidikan kepakaran di IPTA negara ini,” katanya pada sesi soal jawab di Dewan Rakyat hari ini.Beliau menjawab soalan Rosnah Aluai (PH-Tangga Batu) yang meminta KKM menyatakan rancangan untuk menjamin masa depan doktor kontrak agar negara tidak mengalami “brain drain” atau penghijrahan cerdik pandai pada masa akan datang.Khairy berkata negara ketika ini tidak kekurangan siswazah dalam bidang perubatan sebaliknya kekurangan doktor pakar.Pada masa ini terdapat 13,000 doktor pakar berbanding keperluan seramai 28,000 menjelang tahun 2023.Khairy juga menjelaskan bahawa bermula 2016 terdapat peningkatan mendadak bilangan graduan dalam bidang perubatan, sekitar 5,000 sehingga 6,000 setiap tahun berbanding 3,000 sahaja sekitar 2009 sehingga 2015.“Ini menyebabkan tekanan tinggi untuk mereka dilantik ke jawatan tetap selepas mereka melengkapkan latihan siswazah dan tempoh khidmat wajib… sehubungan itu mulai Oktober 2016, diputuskan graduan perubatan ditawarkan jawatan secara kontrak.“Ia juga disebabkan dasar kawalan saiz perkhidmatan awam dan kawalan perbelanjaan secara berhemah kerajaan, jadi bukan semua akan dilantik secara tetap,” katanya.Bagaimanapun katanya, pegawai perubatan kontrak ini diberikan emolumen setara dengan pegawai lantikan tetap, termasuk kemudahan seperti pinjaman kenderaan dan komputer, kuarters serta kemudahan cuti berdasarkan penguatkuasaan sedia ada.“Kerajaan juga mewujudkan jawatankuasa khas pada 20 Ogos lepas bagi menangani isu doktor kontrak yang fokus kepada beberapa perkara termasuk meneliti dan mengemukakan permohonan bagi jawatan tetap tambahan mengikut keperluan fasiliti, mewujudkan strategi bagi meningkatkan peluang pekerjaan bagi mereka di kementerian lain, agensi kerajaan dan swasta serta mengadakan perbincangan dengan Jabatan Perkhidmatan Awam (JPA) bagi meminda Akta Pencen 1980 atau memperkenalkan akta setara,” katanya.Khairy berkata jawatankuasa itu akan dianggotai wakil JPA, perbendaharaan, Unit Perancangan Ekonomi, kementerian pengajian tinggi dan agensi KKM.Pada 23 Julai, kerajaan mengumumkan pegawai perubatan, pegawai pergigian dan pegawai farmasi lantikan kontrak ditawarkan pelantikan secara kontrak untuk tempoh dua tahun selepas melengkapkan tempoh khidmat wajib bagi memastikan kesinambungan perkhidmatan dan persediaan untuk mengikuti pengajian kepakaran.


AS tambah kehadiran tentera di Australia

Amerika Syarikat (AS) akan meningkatkan kehadiran tenteranya di Australia dan bersetuju dengan Canberra untuk mempelawa Jepun turut serta, lapor Agensi Anadolu (AA) memetik Setiausaha Pertahanan Lloyd Austin pada Selasa.
Austin berkata peningkatan penggiliran tentera udara, darat dan laut akan merangkumi pasukan petugas pengebom, jet pejuang dan giliran tambahan keupayaan Tentera Laut dan Tentera Darat untuk mengembangkan logistik dan lain-lain kerjasama dengan Australia.
"Ini akan memperkukuh kebolehoperasian kami dan mewujudkan keupayaan yang lebih tangkas dan berdaya tahan. Kami juga akan terus mencari jalan untuk menyepadukan lagi pangkalan industri pertahanan kami pada tahun-tahun mendatang," kata Austin kepada pemberita.
Butiran tepat mengenai penambahan kehadiran tentera AS termasuk saiznya dan bila ia akan bermula belum dimuktamadkan dan akan diumumkan kemudian.
Austin berkata Jepun telah dipelawa untuk "mengintegrasikan inisiatif kedudukan pasukan kami di Australia" namun beliau tidak memberikan butiran lanjut.
AS bersama-sama United Kingdom (UK), mengumumkan pakatan keselamatan tiga hala dengan Australia yang dikenali AUKUS tahun lepas yang antara lain dijadual menyediakan Canberra dengan teknologi untuk menggunakan armada kapal selam berkuasa nuklear baru.


Hujah Nga Kor Ming lemah

Merujuk kepada ucapan Menteri Pembangunan dan Kerajaan Tempatan Nga Kor Ming di Dewan Rakyat hari ini. Beliau berhujah merasionalkan cadangan kerjasama dengan Lembaga Perumahan dan Pembangunan (HDB) Singapura, sebenarnya menunjukkan betapa lemahnya hujah beliau itu.
Nga menjustifikasikan usaha beliau itu berdasarkan usaha kementerian sebelum ini yang sudah pun membuat banyak libaturus, perkongsian pengetahuan dan pengalaman menerusi lawatan kerja ke pelbagai agensi dalam dan luar negara seperti Korea Selatan, Australia dan Singapura.
Hujah meritokrasi ideologi DAP
Kemudian menteri menyebut senarai kejayaan HDB Singapura yang begitu memukau mata dan bicara. Hebat sekali menteri memberi hujah meritokrasinya.
Ini soal dasar. Bukan soal remeh. Jika rasional mahu bekerja dengan HDB berdasarkan reputasi atau meritokrasi mereka yang hebat itu, mengapa kita tidak bertanya soalan yang lebih mendasar iaitu dari manakah datangnya kejayaan mereka itu? Adakah kerana mereka jadi hebat dengan tiba-tiba?
Saya beri analogi. Jika kita seorang peniaga taugeh. Jika pembekal taugeh membekalkan taugeh yang sangat segar dan murah, mengapa kita tidak mengkaji dari mana dan bagaimana taugeh serupa itu diperolehi. Kita tidak mahu menjadi penjual taugeh yang bergantung selamanya dengan pembekal itu bukan?
Jika kita benar-benar mahu menjadi pengeluar, pembekal dan penjual taugeh sehebat yang dibawa oleh pembekal itu, mengapa kita tidak belajar menghasilkan taugeh sebaik atau lebih bagus dari pembekal itu?
Adakah ilmu itu hanya ada pada dia seorang? Adakah pembekal itu akan mengajarkan ilmu menghasilkan taugeh yang lebih baik daripadanya kepada kita?
Nga seakan menjadi jurucakap dan jurujual bagi pihak HDB di Dewan Rakyat. Beliau mendendangkan kejayaan HDB seolah-olah dia bekerja dengan lembaga itu. Sedangkan senarai kejayaan HDB ini kita boleh ‘Google’ sahaja, tetapi menteri memilih untuk menjadi jurujual kejayaan HDB.
Rakyat tidak perlu diyakini dengan kehebatan HDB, sebaliknya rakyat mahu tahu mengapa agensi perumahan negara tidak boleh jadi sama hebat atau lebih hebat daripada HDB Singapura dan menteri tidak mampu memberikan penyelesaian dasar yang jelas tentang masalah perumahan negara. Jawapannya hanya HDB. Ganjil sekali.
Rakyat mahu penyelesaian dasar
Jika dasar perumahan Singapura dianggap berjaya dan paling hebat, bermakna ia adalah sumbangan HDB. Justeru, adakah dengan pertolongan HDB ini, akan menjadikan Malaysia seperti Singapura?
Kita tidak mahu menjadi Singapura kerana kita mahu jadi lebih hebat dari Singapura. Itu hakikat yang tidak difahami oleh Nga.
Kita bukan tidak tawaduk atau bodoh sombong, benar kita perlu belajar dari mereka yang bijak dan mahir, ini juga sesuai dengan ajaran Islam.
Tetapi adakah hanya HDB sahaja yang hebat dalam bidang ini di alam ini? Kenapa bukan Korea Selatan? Jepun? Negara-negara Scandinavia? Negara-negara ini pernah runtuh dan lihat bagaimana mereka membangunkan negara dan perumahan mereka.
Saya memulangkan kembali pepatah menteri kepadanya kembali dengan sedikit penambahbaikan rima kata – Biar miskin harta, Jangan miskin jiwa. Jiwa hamba akan selalu melihat Singapura lebih hebat dari Malaysia.
Ya, memang ada beberapa aspek Singapura lebih ke hadapan berbanding Malaysia, itu lumrah dunia, bukan suatu yang hebat mana pun, ada puluhan lagi yang kita punya kekuatan berbanding Singapura.
Tugas kita tidak kira siapa menjadi kerajaan ialah menjadi Malaysia lebih hebat dari Singapura hatta negara Asia – Harimau Asia.
Di Singapura, orang Melayu menjadi golongan minoriti yang tidak bertanah lagi, ini fakta, bukan auta. Justeru, mengapa Singapura dijadikan idola untuk menyelesaikan masalah dasar perumahan negara? Hujah menteri, sangat lemah. Justeru, kita harus tolak cadangan ini.
Mahdzir Ibrahim adalah timbalan ketua penerangan Gerakan Tanah Air.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Persepsi terhadap kepimpinan Umno perlu diperbaiki, kata naib presiden

Persepsi terhadap Umno khususnya berkaitan pemimpinnya perlu diperbaiki dalam meraih kembali kepercayaan rakyat menjelang Pilihan Raya Umum ke-15 (PRU15), kata naib presidennya, Mahdzir Khalid.Beliau berkata, rakyat mengetahui rekod prestasi Umno ketika mentadbir dan membangunkan negara, namun kebanyakan mereka masih mempunyai isu kepercayaan dalam memberikan sokongan kepada parti itu.“Kita (Umno) kena dilihat bahawa pemimpin-pemimpin yang ada ini menginsafi apa yang berlaku pada PRU14,” katanya kepada Bernama di Kuala Lumpur.Tanggal 9 Mei 2018 menyaksikan Pakatan Harapan (PH) memenangi PRU14 sekali gus menamatkan pemerintahan 61 tahun Barisan Nasional (BN), yang ditunjangi Umno.Ditanya mengenai perdebatan dalam kalangan ahli parti mengenai pemimpin terpalit kes mahkamah yang boleh membantutkan usaha membina semula Umno, Mahdzir berkata perkara itu perlu ditangani dengan rasional dan bijaksana bagi mengelak perpecahan dalam parti.Katanya, Umno sudah melalui pelbagai krisis sepanjang hampir 75 tahun penubuhannya termasuk pengharaman parti itu pada 1988, penubuhan parti serpihan Umno iaitu Semangat 46 dan pemecatan timbalan presiden parti, Anwar Ibrahim, yang kemudiannya membentuk PKR.Oleh itu, Mahdzir berpendapat ahli dan pimpinan parti perlu kembali kepada asas perjuangan dalam memelihara kepentingan negara bangsa serta bermuafakat dalam mengharungi krisis semasa.Beliau berkata perhimpunan agung Umno pada 27 dan 28 Mac ini akan menjadi medan bagi ahli dan pimpinan parti itu bersolidariti dalam menetapkan hala tuju parti bagi persiapan menghadapi PRU15 termasuk berhubung kerjasama dengan parti PAS dan Bersatu.Selain itu, beliau berkata Umno juga perlu mengemukakan “tawaran baru” kepada rakyat yang mendambakan perubahan seiring keperluan masa kini.Sebagai contoh, katanya usaha digitalisasi negara menjadi agenda penting untuk dilaksana secara menyeluruh kerana capaian internet berkualiti merupakan keperluan bagi rakyat masa kini.“Kita kena meyakinkan (rakyat), Umno boleh buat apa yang mereka nak dan ada tawaran baru untuk rakyat,” katanya.Sementara itu, ahli Parlimen Padang Terap itu menyifatkan pendulum politik kembali berayun ke arah Umno dan BN selepas ditolak majoriti rakyat dalam PRU14.“Saya tidak nampak PRU15 ini rakyat akan menolak Umno tetapi kita nak lihat sekuat mana ayunan pendulum itu kepada Umno dan BN,” tambahnya.Parti itu menemui momentum dengan memenangi tujuh daripada 12 pilihan raya kecil selepas PRU14, dengan empatterawal dimenangi PH sebelum BN mendapat rentak kemenangan bermula di PRK kelima di Cameron Highlands pada Januari 2019.


Polis pantau amaran dikeluarkan Jepun kemungkinan ancaman pengganas

Agensi keselamatan Malaysia, khususnya Polis Diraja Malaysia, memantau rapat situasi semasa selepas Jepun mengeluarkan amaran kepada warganya termasuk di Malaysia mengenai kemungkinan ancaman pengganas di Asia Tenggara.Menurut Wisma Putra dalam satu kenyataan pada Isnin pihaknya telah memaklumkan nasihat yang dikeluarkan oleh kementerian luar Jepun mengenai kemungkinan ancaman itu kepada pihak berkuasa berkaitan di Malaysia.“Malaysia terus memperkukuh kerjasama dalam bidang keselamatan, termasuk dalam usaha memerangi keganasan, dengan negara rakan kita di seluruh dunia.“Perkongsian perisikan dan amalan terbaik adalah komponen penting dalam kerjasama ini,” menurut kenyataan itu.Terdahulu, seorang pegawai dari kedutaan Jepun di Kuala Lumpur ketika dihubungi Bernama  mengesahkan bahawa amaran telah dikeluarkan kepada warganegara Jepun di Malaysia pagi ini mengenai kemungkinan ancaman pengganas di rantau ini.Menurut laporan media, kementerian luar Jepun telah menasihatkan semua rakyatnya di Indonesia, Filipina, Singapura, Malaysia, Thailand dan Myanmar untuk mengelak berada berdekatan dengan kemudahan keagamaan dan kawasan sesak yang lain.“Kami mengeluarkan nasihat tersebut selepas menerima arahan dari Tokyo,” katanya tanpa memperincikan lebih lanjut mengenai hal itu.Pegawai itu berkata buat masa ini terdapat kira-kira 31,000 warga Jepun tinggal di Malaysia.Amaran itu memetik laporan perisikan dan kemungkinan terdapat serangan ke atas rumah ibadat dan tempat perhimpunan besar-besaran di rantau ini.


Bank Negara naikkan OPR kepada 2.75%

Bank Negara Malaysia (BNM) hari ini menaikkan kadar dasar semalaman (OPR) sebanyak 25 mata asas kepada 2.75%, di mana ia merupakan kenaikan kali keempat tahun ini.
OPR diturunkan daripada 3% kepada 1.75% semasa negara berada di kemuncak pandemik Covid-19.
BNM kemudiannya meningkatkan OPR sebanyak 25 mata asas kepada 2% pada Mei, dan sekali lagi mengumumkan kenaikannya kepada 2.25% pada Julai.
Pada 8 September, BNM meningkatkan OPR sebanyak 25 mata asas kepada 2.5%.
Pada mesyuarat terakhirnya untuk tahun ini, BNM berkata kadar tertinggi dan terendah koridor bagi OPR turut dinaikkan masing-masing kepada 3.00% dan 2.50%.
Ia berkata pelarasan ini juga akan menguruskan secara lebih awal berhubung dengan risiko tekanan permintaan terhadap harga yang berlebihan dan selaras dengan penyesuaian semula penetapan dasar monetari yang mengimbangi risiko terhadap inflasi dan pertumbuhan dalam negeri yang mampan.
"Pada kadar OPR semasa, pendirian dasar monetari kekal akomodatif dan menyokong pertumbuhan ekonomi.
“Jawatankuasa dasar monetari (MPC) tidak membuat sebarang ketetapan awal dan akan terus menilai keadaan yang berubah-ubah serta kesannya terhadap prospek keseluruhan inflasi dan pertumbuhan dalam negeri," katanya dalam satu kenyataan hari ini.
Menurut BNM, sebarang pelarasan pada penetapan dasar monetari pada masa hadapan akan terus dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.
Katanya, penunjuk terkini ekonomi Malaysia menunjukkan bahawa kegiatan ekonomi terus bertambah kukuh pada suku ketiga tahun 2022, didorong terutamanya oleh permintaan dalam negeri yang teguh.
"Pada masa hadapan, permintaan dalam negeri akan terus menjadi pendorong utama pertumbuhan meskipun persekitaran global mencabar. Perbelanjaan isi rumah akan terus disokong oleh keadaan pasaran pekerja dan prospek pendapatan yang bertambah baik," tambah BNM.
Pada masa yang sama, ketibaan pelancong telah meningkat susulan pembukaan semula sempadan antarabangsa dan akan mengukuhkan lagi sektor berkaitan pelancongan manakala aktiviti dan prospek pelaburan akan disokong oleh pelaksanaan projek berbilang tahun.
"Walau bagaimanapun, permintaan luaran dijangka sederhana berikutan pertumbuhan global yang semakin perlahan.
"Meskipun terdapat episod volatiliti yang ketara dalam pasaran kewangan global dan pertukaran asing, perkembangan ini dijangka tidak akan menjejaskan pertumbuhan Malaysia," kata BNM.
Kata bank pusat itu keadaan mudah tunai domestik terus mencukupi, dengan pasaran kewangan dan pasaran pertukaran asing terus berfungsi dengan teratur manakala institusi kewangan juga terus beroperasi dengan penampan modal dan mudah tunai yang kukuh.
Sementara itu, bank pusat berkata  inflasi keseluruhan mungkin berada pada tahap tertinggi pada suku ketiga 2022 dan dijangka menjadi sederhana, meskipun kekal pada tahap tinggi selaras dengan penilaian sebelum ini.
Inflasi asas, seperti yang diukur oleh inflasi teras, diunjurkan untuk berpurata lebih hampir kepada tahap tinggi dalam julat unjuran 2.0% hingga 3.0% pada tahun 2022, setelah berpurata 2.7% sejak awal tahun sehingga kini, berikutan wujudnya sedikit tekanan yang didorong permintaan dalam keadaan kos yang tinggi.


Mahkamah benar permohonan Rosmah tangguh prosiding rayuan kes rasuah solar hibrid

Mahkamah Rayuan membenarkan permohonan Rosmah Mansor untuk menangguhkan prosiding rayuan kes rasuahnya membabitkan projek solar hibrid untuk 369 sekolah luar bandar di Sarawak, yang dijadualkan didengar pada 11 Julai ini.
Hakim Azizah Nawawi yang mengetuai panel tiga hakim dalam keputusan sebulat suara berkata ini adalah kali pertama pemohon (Rosmah) meminta penangguhan kerana beliau masih menunggu rayuan untuk membatalkan pelantikan mendiang Gopal Sri Ram sebagai timbalan pendakwa raya kanan di Mahkamah Persekutuan.
“Memandangkan pendakwa raya tidak membantah, kami cenderung untuk membenarkan penangguhan itu,” kata Hakim Azizah yang bersidang bersama hakim Ahmad Zaidi Ibrahim dan hakim S.M. Komathy.
Mahkamah kemudian menetapkan 18 September bagi pengurusan kes.
Sepatutnya, rayuan Rosmah terhadap sabitan dan hukuman penjara 10 tahun serta denda RM970 juta bagi kesalahan rasuah itu akan didengar selama empat hari bermula 11 Julai.
Terdahulu, peguam Rosmah, Datuk Jagjit Singh berhujah penangguhan itu dibuat dengan niat baik tanpa ada hasrat untuk menangguhkan rayuan itu.
Menurut beliau penangguhan itu bagi membolehkan rayuan Rosmah berhubung pelantikan Sri Ram selaku timbalan pendakwa raya kanan diputuskan terlebih dahulu di Mahkamah Persekutuan.
Sementara itu, Timbalan Pendakwa Raya K. Mangai memberitahu mahkamah pihak pendakwaan tiada arahan untuk membantah penangguhan itu.
Pada 22 Jun, Mahkamah Rayuan menolak rayuan Rosmah untuk mendapatkan kebenaran semakan kehakiman bagi mencabar pelantikan Sri Ram sebagai timbalan pendakwa raya kanan dalam kes rasuah solar itu.
Pada 1 September tahun lepas, Hakim Mahkamah Tinggi Mohamed Zaini Mazlan yang kini Hakim Mahkamah Rayuan mendapati Rosmah bersalah atas tiga pertuduhan rasuah berkaitan projek solar hibrid dan menjatuhkan hukuman penjara 10 tahun serta denda RM970 juta.
Mahkamah juga memerintahkan Rosmah dipenjara 30 tahun jika gagal membayar denda itu.
Bagaimanapun Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.
Rosmah didakwa atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.


Undang-undang bukan begitu, bekas ketua hakim jawab gesaan peguam negara dipecat

Bekas ketua hakim negara Abdul Hamid Mohamad mempertikaikan tuduhan-tuduhan dilemparkan terhadap peguam negara yang mendakwanya menderhaka kerana menjelaskan Agong tertakluk kepada nasihat perdana menteri dalam melaksanakan tugas rasminya.Hamid yang bersara dari jawatan ketua hakim negara pada 2008 selepas 50 tahun perkhidmatannya dalam bidang kehakiman menjelaskan kenyataan-kenyataan pemimpin pembangkang termasuk Presiden PKR Anwar Ibrahim yang menggesa pemecatan Idrus Harun dan menuduh beliau memperkecil dan menderhakai titah Agong kerana memberikan pandangan dalam perbahasan mengenai pembukaan semula Parlimen.“Nampaknya, kata-kata menghina, memperkecil, tidak menghormati dan menderhakai Yang di-Pertuan Agong telah diberi makna sangat luas sehingga peguam negara yang memberi pandangan rasmi mengenai peruntukan undang-undang dan Perlembagaan yang mengurangkan kuasa Yang di-Pertuan Agong pun dianggap menghina, memperkecil, tidak menghormati dan menderhakai baginda.“Maka, untuk mengelaknya, setiap kali peguam negara memberi nasihat atau ditanya oleh Yang di-Pertuan Agong mengenai sesuatu isu undang-undang, peguam negara kenalah memberi pandangan yang meluaskan kuasa Yang di-Pertuan Agong atau, dalam kata lain, yang menyebelahi baginda,” kata Hamid dalam respons terbarunya terhadap kecaman pemimpin utama Pakatan Harapan terhadap Idrus Harun.Hamid mengingatkan istana juga sebelum ini turut mengeluarkan pandangan sejajar dengan pandangan peguam negara, memetik kenyataan media Istana Negara pada Februari lalu yang mengatakan Agong boleh memanggil sidang Parlimen ketika tempoh darurat “berkuatkuasa pada suatu tarikh sebagaimana yang difikirkan sesuai oleh Seri Paduka Baginda atas nasihat perdana menteri.”.“Maka, bagaimana ia boleh dikatakan melampau, menghina dan memperkecilkan Yang di-Pertuan Agong; bahawa ia adalah satu penderhakaan khusus terhadap Yang di-Pertuan Agong dan beliau mesti dipecat segera; bahawa ia melanggar kebiasaan; tidak menghormati Yang di-Pertuan Agong; dan ‘memperkecil’ kuasa Yang di-Pertuan Agong?” soal Hamid.Beliau berkata pengkritik-pengkritik peguam negara dilihat cuba mengatakan sebarang nasihat yang ditawarkan kepada Agong mesti memihak kepada baginda, jika tidak ia boleh dianggap menderhaka.Hamid memetik sebuah perbicaraan di Mahkamah Khas pada 2008 yang keputusannya tidak memihak Yang di-Pertua Negeri Sembilan Tuanku Ja’afar Tuanku Abdul Rahman dalam perbicaraan melibatkan sebuah bank komersial.Hamid mempersoalkan adakah hakim-hakim dalam kes tersebut juga melakukan kesalahan menderhaka kepada raja kerana tidak membuat penghakiman memihak Raja Negeri Sembilan itu.“Undang-undang bukanlah begitu,” tambahnya.Sebelum ini, Hamid dan ahli akademik Shamrahayu Abdul Aziz yang merupakan Penyandang Kursi Institusi Raja-Raja Melayu di Universiti Teknologi Mara menulis sebuah artikel menjelaskan hak-hak dan ruang lingkup tugas Agong dalam sistem raja berperlembagaan ketika debat mengenai gesaan Raja-Raja Melayu supaya Parlimen bersidang secepat mungkin tercetus.Mereka turut menjelaskan artikel yang ditulis itu adalah bertujuan akademik dan bukan mempunyai tujuan politik.Hamid turut menambah hujah yang mengatakan perdana menteri tidak memiliki majoriti sokongan ahli Parlimen bukan alasan untuk tidak mengendahkan peruntukan Perlembagaan.“Mungkin itu hujah politik yang menarik pengundi, tetapi ia bukanlah suatu hujah undang-undang sama ada Yang di-Pertuan Agong perlu bertindak atas nasihat peguam negara atau tidak.“Selagi seseorang itu menduduki jawatan perdana menteri, semua peruntukan Perlembagaan dan undang-undang berkenaan dengannya terpakai kepadanya,” tambahnya.“Hanya apabila dia meletak jawatan secara sukarela, hilang kelayakan mengikut Perlembagaan, Yang di-Pertuan Agong melantik seorang lain yang pada hematnya mempunyai sokongan majoriti oleh ahli-ahli Parlimen, sama ada selepas Pilihan Raya Umum atau tidak, barulah dia tidak lagi menjadi perdana menteri dan Yang di-Pertuan Agong tidak perlu mengikut nasihatnya lagi,” kata Hamid.


Peningkatan kes demam denggi di Selangor 'membimbangkan'

Persidangan Dewan Undangan Negeri (DUN) Selangor hari ini dimaklumkan bahawa kadar kes harian demam denggi di negeri itu menunjukkan peningkatan yang membimbangkan sejak berakhirnya tempoh perintah kawalan pergerakan (PKP) dan sektor sosial kini dibuka seperti sedia kala.
Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga negeri Dr Siti Mariah Mahmud berkata trend tersebut dilihat bermula sejak minggu epidemiologi (ME) 46 pada tahun ini dengan sejumlah 31,822 kes demam denggi dilaporkan sehingga ME 46 yang berakhir pada 19 November.
“Ia adalah peningkatan sebanyak 131.5% atau 18,077 kes berbanding minggu yang sama pada tahun lepas (2021), dengan sebanyak 13,745 kes,” katanya menjawab soalan bertulis Harumaini Omar (BN-Batang Kali) berkenaan wabak demam denggi di negeri tersebut.
Dalam pada itu katanya kerajaan negeri memperuntukkan sejumlah RM5 juta setiap tahun untuk membasmi nyamuk Aedes bagi mengekang penularan wabak demam denggi termasuk program yang dilaksanakan bersama agensi dan jabatan berkaitan bagi mengawal dan mencegah penularan wabak denggi.
"Kerajaan negeri juga sedang melaksanakan inisiatif penggunaan racun 'Bacilus Thuringiensis Israelensis' (BTI) di kawasan ‘hotspot’ dan penggunaan dron bagi tujuan pengawalan dan pencegahan denggi di kawasan yang sukar dicapai seperti bumbung rumah,” katanya.
"Sehingga 31 Oktober, kerajaan negeri menyediakan sebanyak 2,000 kilogram racun BTI kepada 10 pihak berkuasa tempatan di Selangor dalam usaha menggalakkan penggunaan racun di kawasan hotspot dan kawasan awam," katanya.
Sementara itu, Menteri Besar Selangor Amirudin Shari berkata kerajaan Selangor mengagihkan sebanyak 14,649,397 dos vaksin Covid-19 setakat Oktober lalu kepada 4,330,200 orang dewasa (96.2%);  519,617 orang remaja (91.6%) dan 320,909 kanak-kanak (43.9%) yang telah menerima dos lengkap vaksin berkenaan.
“Selain itu, seramai 4,069,818 orang atau 89.4% menerima satu dos penggalak vaksin Covid-19,” katanya yang menjawab soalan Dr Ahmad Yunus Hairi (PAS-Sijangkang) berhubung status pencapaian Covid-19 di Selangor.
“Jika peratusan vaksin Covid-19 diukur seperti dalam kriteria Jabatan Kesihatan Selangor (JKNS) iaitu lengkap dua dos vaksin, Selangor telah mencapai 100% (agihan vaksin Covid-19),” katanya.


Cabaran penternak lebah di ladang madu kelulut Bintulu

Seawal 5 pagi, dan matahari pun belum bersinar di Bintulu, Martina Anak Wong sudah berada di atas jalan raya, memandu trak pikapnya menuju Jalan Samalaju.Di sanalah lokasi ladang penternakan lebahnya yang dinaungi pokok kelapa sawit.Ladang milik Martina sebenarnya masih dikira kecil mengikut skala yang standard.Ia menempatkan 250 hingga 300 haif atau rumah lebah.Setiap bulan, ladangnya mampu menghasilkan kira-kira 60kg madu.Setiap hari, Martina akan berjalan meninjau sekali gud mengumpul madu dari haif lebahnya yang jauh terletak di kawasan hutan itu.Walaupun mengambil masa yang lama, namun hasil tuaian madu yang manis menjadikan usahanya sangat berbaloi.Secara umumnya, kerja-kerja penternakan lebah di Sarawak masih sinonim dengan golongan lelaki, namun wanita ini berusaha untuk mengubah imej tersebut.Selama empat hari seminggu, dia bekerja keras di ladangnya, menuai madu daripada haif lebah yang tidak mempunyai sengat itu.Madu yang diusahakan Martina lebih dikenali di negara ini sebagai madu kelulut.Setiap haif boleh menghasilkan kira-kira setengah kg madu setiap bulan.“Saya belajar bagaimana hendak menjadi penternak lebah ketika pertama kali berpindah ke bandar Bintulu, saya bekerja dengan bapa saudara saya di ladang lebah miliknya,” katanya kepada MalaysiaNow.Martina bersama trak pikapnya ketika menuai madu dari lebih 200 haif madu di ladangnya.Kini, Martina sudah mengusahakan ladangnya sendiri lebih dari sedekad.Tidak seperti lebah madu spesies Barat atau Apis Mellifera, lebah tanpa sengat ini tidak memerlukan penukaran ratu lebah yang baru kerana setiap koloni mempunyai beberapa ratu lain yang bersedia untuk mengambil alih jika ratu sedia ada tidak lagi mampu bertelur.Mengendalikan ladangnya sendiri adalah impiannya yang sudah menjadi kenyataan.Namun, seperti perniagaan kecil lain di seluruh negara, perniagaan Martina turut terjejas teruk apabila pandemik Covid-19 melanda di mana aktiviti penternakannya terpaksa dihentikan.Dari 60kg madu sebulan, pengeluaran ladangnya menurun secara drastik kerana Martina tidak boleh bekerja.“Musim menuai madu betul-betul sewaktu perintah kawalan pergerakan (PKP) bermula,” katanya.“Saya juga tidak dapat mengedarkan stok saya ke tempat lain, kerana sekatan perjalanan.”Sebelum pandemik, Martina boleh menjana pendapatan antara RM6,000 hingga RM8,000 sebulan.Namun sepanjang PKP, pendapatannya berkurangan sehingga dia tidak lagi dapat menjana hasil.Bagaimanapun, kini keadaan mula berubah.Ketika negara memulakan peralihan ke fasa endemik Covid-19 bulan depan, Martina bakal memulakan semula operasi penternakannya secara maksimum sekali lagi.Hari ini, Martina kembali bekerja, merapikan haif lebahnya dan menuai madu yang cukup bagi memastikan pelanggannya gembira dan berpuas hati.Mengenang kembali krisis Covid-19 dan bagaimana ia memberi kesan kepadanya sebagai penternak lebah, Martina berkata lebahnya banyak berjasa dalam hidupnya.“Syukur ada lebah-lebah ini, kini ramai wanita mampu jana pendapatan sendiri tanpa perlu bergantung kepada orang lain,” katanya.


AS umum sekatan baharu visa kepada anggota Taliban

Amerika Syarikat (AS) mengumumkan sekatan baharu visa kepada anggota Taliban sebagai tindak balas terhadap tindakan rejim itu menyekat hak wanita.
“Sekatan itu terpakai ke atas anggota Taliban atau bekas anggota dan individu lain yang dipercayai bertanggungjawab atau bersubahat dalam usaha menindas wanita serta gadis di Afghanistan melalui dasar sekatan dan keganasan termasuk keputusan Taliban untuk mengharamkan wanita dari memasuki universiti dan bekerja dengan NGO.
“Ahli keluarga terdekat mereka yang terlibat juga mungkin tertakluk kepada sekatan visa itu,” kata Setiausaha Negara Antony Blinken dalam satu kenyataan, menurut Agensi Anadolu.
Blinken berkata Taliban sekali lagi membuat keputusan tanpa menghiraukan kebajikan rakyat Afghanistan yang memaksa lebih satu juta gadis dan wanita muda Afghanistan tidak mendapat akses kepada pendidikan.
Beliau berkata Taliban tidak wajar mengharapkan pengiktirafan dan sokongan masyarakat antarabangsa selagi mereka tidak menghormati hak asasi manusia dan kebebasan asasi semua rakyat Afghanistan termasuk wanita dan gadis.
Pentadbiran Taliban dilaporkan akan mengambil langkah untuk menutup universiti kepada pelajar wanita sehingga diberitahu kelak dan menghalang kanak-kanak perempuan daripada menghadiri sekolah menengah, menyekat kebebasan wanita dan kanak-kanak, mengecualikan wanita daripada kebanyakan pekerjaan selain melarang mereka menggunakan beberapa kemudahan.


Undi 18: Sedia atau tidak Generasi Z?

Dengan hanya empat bulan lagi berbaki untuk pelaksanaan pemindaan Perlembagaan membenarkan remaja 18 tahun mengundi, persoalan turut muncul sama ada mereka sedia untuk menanggung tanggungjawab sivik ini, baik daripada pandangan penggubal undang-undang yang sebelum ini telah meluluskan rang undang-undang itu di Parlimen, dan bahkan dalam kalangan remaja.Rang Undang-Undang Perlembagaan (Pindaan) 2019 atau Undi 18 diluluskan oleh Dewan Negara pada bulan Julai 2019 setelah mendapat persetujuan sebulat suara di Dewan Rakyat.Ia kemudian diwartakan dua bulan kemudian, kerajaan pula memiliki tempoh dua tahun untuk merangka dasar pelaksanaannya.Namun nampaknya wujud segelintir penggubal undang-undang yang ragu mengenai rang undang-undang tersebut, termasuk Speaker Dewan Negara Rais Yatim yang berkata bahawa tidak praktikal untuk membenarkan remaja berumur 18 tahun mengundi ketika ini.Ahli politik berusia 78 tahun itu tidak sendirian. Banyak juga warga media sosial yang pernah mengundi turut mempersoalkan Undi 18.Mereka berkata belia 18 tahun tidak cukup matang untuk membuat keputusan yang akan mempengaruhi masa depan negara.Sebilangan belia dilihat bersetuju dengan pandangan itu.Muhammad Fathullah Zulqarnain yang baru sahaja menduduki peperiksaan SPM, dari Pekan, Pahang berkata dalam pergaulannya dengan rakan-rakan mereka merasakan masih tidak bersedia untuk mengundi dalam pilihan raya.“Saya rasa saya tidak sedia untuk mengundi,” katanya kepada MalaysiaNow.“Ketika saya melihat rakan-rakan saya, saya tidak nampak kami tunjukkan tanda-tanda sudah sedia. Kami masih naif, dan banyak hal yang perlu dipelajari mengenai politik.”Bagi Muhammad, hal inilah yang membuatnya bimbang.“Bolehkah anda bayangkan jika orang muda buat pilihan yang buruk kerana pengaruh negatif politik? Ini boleh bahayakan masa depan negara.”Bagaimanapun, sebahagian lagi beranggapan, idea yang mengatakan generasi mereka belum bersedia untuk mengundi adalah masalah sebenar ketika ini.Nurul Rifayah Muhammad Iqbal, 18, berkata bahawa politik sering digambarkan sebagai sesuatu yang perlu ditakuti.Kecelikan politik harus menjadi topik yang boleh diakses remaja, katanya kepada MalaysiaNow.“Saya fikir generasi saya tidak bersedia kerana kami tidak mempunyai kebebasan untuk membicarakannya,” katanya.“Bahkan kami tidak boleh namakan ahli politik dalam kertas ujian, kerana mereka gambarkan politik sebagai sesuatu yang harus kita elak.”Sedangkan pada akhirnya, isu itu lebih besar daripada sekadar arena politik negara, katanya.“Kami tahu ini bukan sekadar soal politik. Ia mengenai hak-hak kami.“Sekiranya anda fikir kami tak sedia, maka anda adalah orang yang harus mengubah sistem dan buat kami faham kenapa kami harus mengundi untuk negara.”Muhamad Zikry Muhammad Said dari Semenyih, Selangor, berkata dirinya bertanggungjawab untuk mendidik diri dan juga rakan-rakannya mengenai hal ehwal semasa politik negara.“Kami tidak boleh lari dari politik,” kata Zikry yang berusia 19 tahun.“Sekiranya saya bertemu dengan rakan-rakan saya, saya akan cuba bincang politik dan isu-isu semasa. Dengan cara itu, mereka akan tahu isu-isu semasa di negara ini.”Menurutnya, dengan kewujudan internet, teknologi yang semakin maju dan media sosial, maklumat terkini mudah untuk diketahui.Nawal Athirah Omar berkata, melalui media sosial beliau sedar peranannya di negara ini sangat penting berbanding apa yang beliau dengar sebelum ini.“Saya berumur 17 tahun ketika saya mula membaca politik melalui media sosial,” katanya kepada MalaysiaNow.“Ketika itulah saya sedar bahawa belia perlu diberi kuasa untuk memahami bahawa mereka penting untuk masa depan negara.”Nawal berkata, generasinya harus diperkenalkan dengan sistem pengundian sebagai cara meningkatkan kesedaran politik di kalangan pemuda.“Undi 18 seharusnya jadikan generasi muda bangun,” tambahnya.Namun, nada pesimis juga turut muncul, “Hanya kerana mereka dengar kami bukan bererti mereka faham kami.”Muhammad Ariff Aiman dari Pengkalan Chepa, Kelantan berkata dia memiliki harapan besar untuk masa depan negara. Namun dia bimbang suaranya tidak mewakili majoriti generasinya.“Kami tidak memiliki platform untuk ungkap perasaan,” katanya.“Pandangan kami juga progresif. Kami sedar bahawa ada beberapa perkara di negara ini perlu berubah.”Nawal juga mempunyai keraguan dan sedikit risau.“Mungkin entah-entah kami hanya golongan minoriti yang lantang. Itulah yang saya risaukan.”


Pembekuan permohonan pengambilan pekerja asing dibatalkan mulai Jumaat

Permohonan bagi pengambilan pekerja warga asing tidak lagi dibekukan bermula Jumaat ini, kata Menteri Sumber Manusia M Saravanan.
Beliau berkata walaupun telah diputuskan untuk dihentikan sementara sebelum ini, keputusan baru itu dibuat selepas mengambil kira permintaan pihak industri.
“Saya telah putuskan untuk luluskan (permintaan industri), jadi tiada pembekuan lagi… kita terima proses permohonan baru mulai Jumaat.
“Kita juga bersetuju agar semua permohonan yang diterima berhubung pengambilan 400,000 pekerja asing sebelum ini diteruskan sebelum hujung bulan,” katanya kepada pemberita selepas perjumpaan bersama persatuan perniagaan di Wisma HRD Corp semalam.
Saravanan berkata bagi memahami isu pekerja asing dengan lebih baik, pihaknya juga telah menubuhkan satu jawatankuasa khas membabitkan 15 ahli daripada industri dan lima wakil Kementerian Sumber Manusia.
“Jawatankuasa ini akan mengadakan perbincangan segera apabila perlu, sebab kita perlu membantu mereka (industri) untuk pulihkan ekonomi.
“Hari ini, kita telah lihat kadar pengangguran dah mulai turun dan merupakan satu perkara yang baik. Oleh itu, kalau kita bantu pihak industri, mungkin kita akan dapat atasinya dengan lebih baik,” katanya.
Mengenai permintaan pihak industri untuk menangguhkan pelaksanaan pindaan Akta Kerja 1955 berhubung pengurangan waktu kerja mingguan daripada 48 kepada 45 jam, Saravanan berkata ia perlu dibincangkan bersama Perdana Menteri dan Jemaah Menteri di Kabinet.
“Ada dua jenis maklum balas diterima berhubung pindaan ini iaitu dari sudut pandangan pekerja, mereka minta kita (KSM) mempercepat implementasi untuk 15 juta pekerja.
“Apabila kita bincang dengan pihak industri pula, mereka minta kita tangguhkan kerana mereka baru pulih daripada kelembapan ekonomi. Saya faham permintaan kedua-dua pihak maka kita akan bincang, buat sesuatu (keputusan) yang terbaik,” katanya.
Pindaan ke atas Akta Kerja 1955 berhubung pengurangan waktu kerja mingguan daripada 48 kepada 45 jam itu akan berkuat kuasa pada 1 September ini.
Di bawah peraturan baru itu, pekerja dibenarkan bekerja mengikut kesesuaian tempat, waktu dan hari bekerja termasuklah bekerja dari rumah ketika situasi kecemasan seperti pandemik Covid-19.
Pindaan itu bertujuan menjaga kebajikan pekerja dan memberi kelonggaran dalam waktu kerja selaras dengan Konvensyen Pertubuhan Buruh Antarabangsa (ILO).


Tarif elektrik di Malaysia antara terendah di Asean

Penularan pandemik Covid-19 yang disusuli konflik Rusia-Ukraine mengakibatkan industri elektrik global terus berdepan krisis harga berikutan peningkatan mendadak harga bahan api fosil iaitu arang batu, gas asli dan petroleum.Harga arang batu misalnya, kini mencecah lebih AS$200 setan sementara harga minyak mentah dunia pula sudah melebihi paras AS$113 setong – suatu keadaan yang akan terus mendorong kenaikan harga arang batu dunia berikutan peningkatan permintaan.Lonjakan harga bahan api fosil, khususnya arang batu, menyebabkan industri elektrik negara menerima tempias dengan kos penjanaan elektrik kini meningkat 4.5 kali ganda. Ini kerana arang batu dan gas asli digunakan untuk menjana hampir 93% bekalan elektrik di semenanjung Malaysia, dan kos penjanaan termasuk bahan api pula membentuk lebih 65% daripada tarif asas elektrik.Tekanan terhadap kos penjanaan disebabkan kenaikan harga bahan api ini dapat diuruskan secara lebih teratur dengan sistem tarif yang telus menerusi pelaksanaan mekanisme Pelepasan Kos Tidak Seimbang (ICPT) yang membolehkan kos-kos berkenaan dikaji setiap enam bulan.Menerusi ICPT, kerajaan menetapkan jika berlaku penurunan harga bahan api dan kos penjanaan secara global, penjimatan akan dikembalikan kepada rakyat sebagai rebat ICPT.Namun jika berlaku kenaikan harga bahan api dan kos penjanaan, lebihan kos akan disalurkan kepada rakyat sebagai surcaj ICPT.Pelarasan ICPT terkini untuk tempoh 1 Februari hingga 30 Jun 2022 membolehkan pengguna domestik di Semenanjung menikmati rebat dua sen bagi setiap kilowatt per jam (kWj) manakala surcaj minimum 3.70 sen/kWj dikenakan terhadap pengguna industri dan komersial.Untuk memastikan pengguna domestik terus menikmati rebat dua sen bagi setiap kWj tersebut, kerajaan memanfaatkan dana berjumlah RM715 juta yang disediakan menerusi Kumpulan Wang Industri Elektrik (KWIE).Selain itu, pengguna domestik juga menerima subsidi lintang daripada sektor perindustrian serta komersial, menjadikan Malaysia antara negara Asean yang melaksanakan kaedah ini dalam usaha mengurangkan beban yang ditanggung oleh rakyatnya.Subsidi lintang dalam konteks ini merujuk kepada kadar tarif pengguna yang lebih tinggi dibayar oleh sektor bukan domestik bagi menampung kos elektrik pengguna domestik di bawah 300 kWj untuk keseimbangan ekuiti.Kadar tarif terendahMenurut Suruhanjaya Tenaga Malaysia (ST), antara faktor kadar tarif elektrik yang rendah di Malaysia ialah penggunaan campuran penjanaan dalam penghasilan tenaga elektrik.Mengambil contoh Singapura, campuran penjanaan negara itu kebanyakannya melibatkan gas asli yang perlu diimport, manakala di Malaysia menyaksikan campuran penjanaan terdiri daripada pelbagai sumber bahan api seperti arang batu, gas asli, tenaga solar dan lain-lain.“Kepelbagaian dalam campuran penjanaan ini menyebabkan kos penjanaan elektrik di Malaysia lebih stabil dan seterusnya menjadikan kadar tarif elektrik di Malaysia munasabah serta berpatutan.“Tambahan pula kadar tarif elektrik di Malaysia menggunakan elemen subsidi bersilang daripada pengguna-pengguna kategori komersial dan industri kepada pengguna domestik bagi tujuan keseimbangan ekuiti.“Ini menyebabkan kadar tarif elektrik bagi pengguna domestik lebih rendah jika dibandingkan dengan pengguna domestik di negara Asean yang lain seperti Singapura, yang mana kadar tarif elektrik di negara itu direka berdasarkan kos sebenar atau kos reflektif pembekalan elektrik,” katanya kepada Bernama.Mengulas lanjut, ST berkata ia mengawal selia sistem pengurusan elektrik di semenanjung, Sabah dan Wilayah Persekutuan Labuan melalui rangka kerja Peraturan Berasaskan Insentif (IBR).IBR merupakan sebahagian daripada pemodenan industri bekalan elektrik yang telah diperkenalkan bagi penetapan tarif elektrik ke atas Tenaga Nasional Berhad (TNB) pada awal 2014, NUR Power (pembekal elektrik Taman Teknologi Tinggi Kulim) pada awal 2017, dan Sabah Electricity Sdn Bhd (SESB) pada awal 2022.“Objektif utama mekanisme IBR adalah untuk melindungi pengguna dengan memastikan harga tarif yang munasabah kepada pengguna akhir. Ini membolehkan syarikat utiliti memperoleh pulangan yang berpatutan daripada pelaburan dalam menyediakan infrastruktur bekalan elektrik mengikut tempoh IBR yang sama.“Pulangan tersebut juga dilaburkan semula bagi menambah baik dan meningkatkan lagi sistem pembekalan elektrik di negara ini,” jelas suruhanjaya itu.Dalam pada itu, rangka kerja IBR membolehkan penetapan tarif secara berstruktur, telus dan efektif dengan mengambil kira keperluan perbelanjaan pembangunan dan operasi yang efisien oleh pihak utiliti dalam menyediakan perkhidmatan bekalan elektrik kepada pengguna yang tertakluk kepada peraturan dan proses kawal selia yang sangat ketat oleh ST.Mekanisme ICPTPelarasan tarif elektrik di Malaysia turut ditentukan oleh mekanisme ICPT yang merupakan antara cabang utama rangka kerja IBR.Mekanisme ini diguna pakai bagi membolehkan syarikat utiliti seperti TNB, NUR Power dan SESB selaku penjana dan pembekal elektrik, menentukan tahap pelarasan (peningkatan atau pengurangan) terhadap kos bahan api yang tidak terkawal dalam sistem penjanaan elektrik menerusi pelarasan tarif bagi tempoh setiap enam bulan.“Kaedah ini mempunyai kelebihan dari segi menyeimbangkan keperluan sistem utiliti elektrik dan pengguna elektrik di Semenanjung Malaysia. Pelarasan ICPT adalah berdasarkan konsep kos sebenar bahan api dan penjanaan elektrik sekiranya harga bahan api menyusut berbanding harga bahan api yang telah diunjurkan pada tempoh kawal selia. Ini secara tidak langsung memberi kelebihan kepada pengguna dengan menikmati rebat atau kadar elektrik yang lebih rendah.“Sekiranya berlaku pengurangan dalam kos bahan api, pihak utiliti perlu memindahkan pengurangan itu kepada akaun pengguna melalui rebat, dan sekiranya berlaku pertambahan dalam kos bahan api, maka pihak utiliti perlu memindahkan pertambahan tersebut kepada akaun pengguna melalui surcaj tarif elektrik,” jelas ST.Berhubung isu Malaysia sebagai antara negara Asean yang paling kurang mengalami kejadian gangguan bekalan elektrik (blackout), iaitu purata hanya 45.25 minit pada 2021 mengikut System Average Interruption Duration Index (Saidi), ST berkata situasi itu disumbangkan oleh margin rizab penjanaan yang tinggi dan sistem grid yang berdaya harap.Selain itu, pengukuhan jaringan talian penghantaran 500 kV dan 275 kV telah meningkatkan daya harap sistem bekalan elektrik negara. Jaringan talian penghantaran ini juga membolehkan tenaga dibekalkan ke semua pusat beban (load centre) dengan lancar dan seterusnya mengurangkan risiko kejadian blackout.“Antara teknologi lain yang diguna pakai bagi mengurangkan gangguan bekalan elektrik ialah pemasangan Scada (distribution automation), iaitu pengendalian operasi secara jarak jauh (remote) dari pusat kawalan yang mampu mempercepat pemulihan bekalan apabila berlaku kerosakan pada sistem TNB.“Kaedah pemantauan talian bekalan TNB dengan menggunakan dron yang dilengkapi infrared detector serta ultrasonic detector juga diguna pakai bagi mengesan potensi-potensi kerosakan yang boleh menyebabkan gangguan bekalan elektrik,” tambah suruhanjaya itu.


Kematian akibat Covid-19 menurun kepada 17 kes

17 lagi kematian akibat Covid-19 dilaporkan pada 3 Disember, menjadikan jumlah kematian keseluruhan di seluruh negara sebanyak 30,538.Ia adalah satu rekod yang menyaksikan pengurangan berbanding minggu lalu di mana tiada negeri melaporkan kematian dua digit.Menurut data Github kementerian kesihatan (KKM), empat atau 23.5% daripada jumlah kematian direkodkan adalah kes kematian sebelum tiba di hospital (BID).Selangor mencatatkan jumlah kematian tertinggi iaitu tiga atau 17.6%.Negeri Sembilan, Perlis, Sabah, Terengganu dan Kuala Lumpur masing-masing melaporkan dua kematian manakala Johor, Kelantan, Melaka dan Sarawak masing-masing melaporkan satu kematian.Tiada kematian dilaporkan di Kedah, Pahang, Perak, Pulau Pinang, Labuan dan Putrajaya.Sebanyak 5,551 kes baru dilaporkan semalam, menjadikan jumlah keseluruhan sebanyak 2,649,578.Setakat semalam, terdapat 62,486 kes aktif Covid-19 dan 5,301 pesakit pulih dilaporkan.


Serum pertama encorium manfaatkan tokotrienol sawit Malaysia

Produk formulasi serum pertama encorium, mempertaruhkan bahan kandungan yang diekstrak dari sawit merah Malaysia bagi merawat hiperpigmentasi atau noda hitam yang menjadi masalah kulit utama rakyat negara ini.
Serum CE3 Brightening Buffet yang dilancarkan Sabtu lalu itu menggunakan formulasi gabungan vitamin C (asid L-askorbik) dan vitamin E (tokotrienol) yang diekstrak dari sawit Malaysia.
Dalam sebuah kenyataan, Pengasas encorium, Cynthia Lee berkata penguji serum CE3 Brightening Buffet memberikan laporan noda hitam di kulit mereka dapat dipudarkan dengan lebih pantas berbanding serum vitamin biasa.
“Pada tahun lepas, kami menguji gabungan formulasi ini ke atas lebih 500 pengguna penjagaan kulit di Malaysia dan lebih 80% mendapati bahawa kulit mereka nampak lebih berseri selepas 14 hari,” katanya.
Menurut Lee, encorium memilih untuk melancarkan serum pencerah terlebih dahulu selepas tinjauan pihaknya mendapati 63.6% pengguna produk penjagaan kulit mahu menyelesaikan masalah hiperpigmentasi.
“Masalah kulit lain yang diketengahkan oleh responden berumur antara 21 dan lebih 55 tahun adalah kerutan halus (53.6%) dan kekurangan hidrasi (50.8%).“
Menurut Lee, encorium melancarkan serum itu bagi membantu penggemar produk penjagaan kulit Malaysia dalam menangani tiga masalah kulit utama dalam tinjauan mereka itu.
Katanya, dalam kajian mereka, kebanyakan produk menggunakan vitamin C bagi merawat noda hitam kulit. Bahan itu menjadi subjek kajian yang paling banyak dijalankan pakar kimia.
Namun, sifatnya yang sukar dirumus kerana tahap kepekaannya terhadap udara, air, haba menyebabkan pengoksidaan sekali gus menyebabkan kesannya mudah hilang dalam tempoh yang singkat.
"Sebagai penyelesaian dan meningkatkan keberkesanan asid L-askorbik ini, kami menggunakan tokotrienol," katanya sambil menambah penyelidikan ke atas tokotrienol menunjukkan bahawa vitamin E jenis ini 60 kali lebih cekap berbanding vitamin E konvensional, tokoferol.
Dengan formulasi ini, Lee berkata bahawa jenama itu telah berjaya memperlahankan proses pengoksidaan vitamin C sekurang-kurangnya dua kali ganda.
Dalam pada itu, seorang pakar kesihatan Dr Amanda Elli memuji langkah pasukan encorium mencampurkan tokotrienol dengan asid L-askorbik.
“Ini adalah satu inovasi yang bijak. tokotrienol mempunyai ekor molekul yang lebih kecil berbanding vitamin E konvensional. Saiznya yang lebih kecil menjadikannya lebih cekap dalam menjalankan peranannya sebagai antioksidan.
“Dalam memerangi radikal bebas yang merosakkan kulit, asid L-askorbik adalah seperti seorang askar yang gagah perkasa tetapi staminanya tidak tinggi. Ia kuat tetapi tenaganya mudah hilang. Antioksidan lain seperti vitamin E dan asid ferulik boleh membantu asid L-askorbik menjana semula kekuatannya,”
Katanya lagi, tokotrienol bukan sahaja penggalak yang berkesan untuk vitamin C dalam penjagaan kulit, ia juga merupakan antioksidan yang sangat mujarab dalam menggalakkan penyembuhan kulit, pelembab, pemulihan dan penjanaan semula.


Import telur ayam ditanggung syarikat, tidak libat dana awam, kata kementerian

Kelulusan khas sementara pengimportan telur ayam tidak melibatkan dana awam, kata Kementerian Pertanian dan Keterjaminan Makanan (MAFS).
Menerusi satu kenyataan hari ini, MAFS berkata sebarang perbelanjaan dan risiko untuk mengimport telur ayam ditanggung sepenuhnya syarikat pengimport dan tiada dana awam digunakan.
“Kerajaan Malaysia tidak ada memberikan subsidi kepada telur ayam import sepertimana yang dinikmati pengeluar telur ayam tempatan,” katanya.
Pada 6 Disember lepas, Menteri Pertanian dan Keterjaminan Makanan Datuk Seri Mohamad Sabu mengumumkan kebenaran bagi mengimport telur dari sumber luar sebagai langkah sementara mengatasi kekurangan bekalan telur.
Kelulusan khas sementara sehingga 30 Jun 2023 diberikan kepada syarikat J&E Advance Tech Sdn Bhd dan syarikat pengeksport telur di India yang mempunyai kapasiti pembekalan dan juga sedang membekalkan telur ke Qatar ketika Piala Dunia 2022.
Bagi memastikan rakyat menerima telur ayam import yang selamat dan bebas penyakit, MAFS berkata Jabatan Perkhidmatan Kuarantin dan Pemeriksaan Malaysia (Maqis) dan Jabatan Perkhidmatan Veterinar melaksanakan kawalan kemasukan telur ayam import di pintu masuk negara.
Kawalan adalah secara ujian Hold, Test and Release (HTR) merangkumi ujian PCR untuk pengesanan bakteria Salmonella, virus Newcastle Disease dan Avian Influenza.
“Hanya telur ayam yang lepas ujian HTR sahaja dibenarkan masuk ke negara ini. Setakat ini tiada telur ayam yang diimport gagal ujian ini,” katanya.
MAFS berkata berdasarkan rekod DVS, usaha Kerajaan Perpaduan untuk mengatasi kekurangan bekalan telur ayam dalam negara sejak Januari lepas telah mula menunjukkan perkembangan positif.
Berdasarkan rekod itu, Malaysia mengalami kekurangan telur ayam sebanyak 118,272,070 biji pada Oktober 2022; 157,543,291 biji (November 2022); 1,282,094 biji (Disember 2022) namun mengalami pertambahan 160,649,928 biji pada Januari tahun ini.
“Kerajaan akan sentiasa memastikan langkah-langkah proaktif untuk memastikan bekalan makanan dalam negara sentiasa mencukupi dan terjamin,” katanya.


Negara Islam turut terima kecaman dalam isu keganasan Israel

Negara-negara Islam menggesa Israel menghentikan serangannya ke atas Gaza namun wujud juga kutukan terhadap beberapa negara yang baru-baru ini mengiktiraf kedaulatan Israel.Sebuah kenyataan yang dikeluarkan 57 buah negara Pertubuhan Kerjasama Islam (OIC) masih mengekalkan suara kenyataan yang dikeluarkan negara-negara sekutu Arab Saudi termasuk gesaan menuntut hak kemerdekaan negara warga Palestin dan Timur Baitulmaqdis sebagai ibu negaranya.Minggu lalu, Israel melancarkan serangan ganas ke atas wilayah Palestin, serangan terbesar sejak serangan ke atas Gaza pada 2014 yang menyaksikan pejuang Palestin dan tentera Israel saling berbalas serangan di sepanjang kawasan persisiran semenanjung yang menempatkan hampir dua juta warganya.“Perjuangan rakyat Palestin adalah luka berdarah dunia Islam hari ini,” kata Menteri Luar Afghanistan Mohammad Haneef Atmar.Bagaimanapun, laporan AP berkata beberapa rundingan normalisasi antara Israel dan beberapa negara Islam telah menimbulkan kritikan dalam kalangan negara-negara anggota OIC.Delegasi OIC turut menghalakan kecaman terhadap Bahrain, Maghribi, Sudan dan Emiriah Arab Bersatu (UAE).Negara-negara tersebut mencapai normalisasi dalam hubungannya dengan Israel apabila mereka mengiktiraf Israel dan kini berusaha untuk merapatkan hubungan mereka dengan wilayah kontroversi.Penyokong Palestin turut mengkritik negara-negara tersebut kerana mengiktiraf Israel sekali gus dilihat meninggalkan perjuangan penubuhan negara Palestin yang merdeka.Menteri luar Turki turut menyuarakan bantahannya terhadap usaha normalisasi negara-negara di Timur Tengah ketika Israel masih mengekalkan hubungan diplomatik dengan Ankara.“Ada beberapa negara telah kehilangan moral kompas mereka dan menyuarakan sokongan terhadap Israel,” katanya.“Jika ada kenyataan yang tidak betul-betul ikhlas dalam kalangan keluarga kita, bagaimana kita mahu mengkritik orang lain? Siapa yang akan hormat dengan kata-kata kita?”Bagaimanapun, Hamas yang menguasai Gaza pada 2007 tidak menyertai telesidang bersama beberapa negara Islam tersebut.Di negara-negara semenanjung Arab, reaksi terhadap serangan ke atas Gaza itu dilihat bercampur-baur.Di Qatar misalnya, yang menjadi tempat agensi media Al-Jazeera berpangkalan, ratusan orang dilihat menyaksikan ucapan pemimpin Gaza, Ismail Haniyeh pada Sabtu lalu.Speaker Parlimen Kuwait turut dilaporkan berhubung dengan Haniyeh pada Sabtu selain menteri luar Qatar.Dalam pada itu, di Bahrain dan UAE, media kerajaan dilihat tidak banyak melaporkan keganasan yang berlaku di Palestin berbanding media-media swasta lain di negara itu.Beberapa kumpulan masyarakat sivil Bahrain juga dilaporkan mengeluarkan surat bersama menggesa kerajaannya untuk menghalau duta Israel di negara itu.Di UAE, negara yang mengharamkan parti politik dan tunjuk perasaan, warga Palestin menunjukkan kemarahan mereka secara senyap kerana bimbang permit mereka dirampas.Hussein Ibish seorang ahli akademik kanan yang berpangkalan di Washington, Amerika Syarikat berkata kebanyakan pemimpin negara-negara Teluk takut dengan roket Hamas dan menyifatkannya sebagai “sinis, merbahaya, dan provokatif terhadap Israel dan rakyat Palestin”.


RM500 bantuan hilang pendapatan akibat pandemik akan diagih mulai esok

Bantuan Kehilangan Pendapatan (BKP) sebanyak RM500 akan dibayar secara sekali beri (one-off) mulai esok bagi membantu rakyat yang terkesan akibat Covid-19, kata Perdana Menteri Ismail Sabri Yaakob.Beliau berkata bantuan itu akan memberi manfaat kepada hampir 870,000 individu yang hilang pendapatan pada tahun ini.“Kesemua bantuan ini melibatkan implikasi kewangan sebanyak RM434 juta demi memastikan kesejahteraan Keluarga Malaysia,” katanya dalam kenyataan hari ini.BKP diberikan kepada pekerja yang kehilangan sumber pendapatan berdasarkan data Kumpulan Wang Simpanan Pekerja (KWSP) atau Pertubuhan Keselamatan Sosial (Perkeso) dalam tahun 2021.Ismail berkata kerajaan terus komited dalam memastikan kesejahteraan Keluarga Malaysia sentiasa terbela, terutama kumpulan sasar yang terjejas akibat pandemik Covid-19.Beliau berharap semoga bantuan berkenaan dan juga bantuan tunai lain yang disediakan kerajaan dapat mengurangkan beban kewangan Keluarga Malaysia dalam mengharungi tempoh masih mencabar ini.Semakan status kelulusan BKP boleh dibuat mulai esok melalui Portal BKP, iaitu https://bkp.hasil.gov.my dan untuk maklumat lanjut, penerima BKP juga boleh merujuk Soalan Lazim (FAQ) yang turut dimuat naik di portal berkenaan.


TDM pertimbang serap semula jika sarjan dipecat terima vaksin

Anggota Tentera Darat Malaysia (TDM) yang dipecat kerana menolak vaksin Covid-19 akan dipertimbangkan untuk diserap semula jika dia bersedia menerima suntikan vaksin itu, kata Panglima Tentera Darat Zamrose Mohd Zain.Beliau berkata namun, keputusan memberhentikan anggota berkenaan masih kekal setakat ini.Zamrose berkata anggota tentera berkenaan sebelum ini telah menjalani empat sesi kaunseling selepas dia enggan menerima suntikan vaksin dan keputusannya masih sama iaitu tidak mahu menerima suntikan vaksin.“TDM akan pertimbangkan (serap semula bertugas) jika dia mahu menerima suntikan vaksin dan saya yakin pegawai pemerintah mengambil tindakan sewajarnya.“Segala apa yang patut anggota itu dapat kita akan serahkan,” katanya pada sidang media selepas majlis penyerahan kempen Tabung Pahlawan 2020 (Matching Grant) kepada 83 persatuan veteran Angkatan Tentera Malaysia (ATM) di Wisma Perwira ATM, di Kala Lumpur semalam.Zamrose berkata TDM mempunyai 86,000 anggota dan tidak mahu sebarang implikasi berlaku terhadap anggota lain yang bekerja dalam pasukan.“TDM merasakan dia tidak sesuai dengan tentera darat kerana TDM bekerja dalam kumpulan dan TDM tidak mahu sebarang implikasi kepada anggota lain kerana dia seorang sahaja yang tidak mahu menerima vaksin,” katanya.Media sebelum ini melaporkan seorang tentera berpangkat Sarjan dipecat kerana menolak vaksin Covid-19 dan menyebabkan dia kehilangan kelayakan untuk menerima skim pencen.


Dr Mahathir saman Zahid berhubung isu gelaran 'kutty'

Dr Mahathir Mohamad memfailkan saman terhadap Ahmad Zahid Hamidi atas dakwaan mengeluarkan kenyataan berbaur fitnah berhubung isu "kutty" membabitkan bekas perdana menteri itu.
Dr Mahathir, 97, selaku plaintif memfailkan saman fitnah itu menerusi Tetuan Haidir & Co pada 20 Julai lepas di Mahkamah Tinggi di Kuala Lumpur dengan menamakan Zahid, 69, sebagai defendan tunggal.
Dalam pernyataan tuntutannya, Dr Mahathir mendakwa Zahid telah mengeluarkan kenyataan memfitnah terhadapnya semasa mesyuarat Umno Bahagian di Kelana Jaya pada 30 Julai 2017 yang kenyataan itu diterbitkan semula di YouTube Astro Awani dan beberapa portal berita dalam talian, yang boleh diakses oleh pengguna Internet tanpa sebarang sekatan.
Ahli Parlimen Langkawi itu mendakwa, kenyataan fitnah tersebut antaranya membawa maksud bahawa beliau bukan dilahirkan sebagai seorang Melayu atau Islam dengan nama asal yang didakwa sebagai "Mahathir anak lelaki Iskandar Kutty" dan menggunakan orang Melayu semasa menjadi perdana menteri untuk mendapatkan keuntungan politik dan peribadinya selain memperkecilkan rakyat Malaysia berketurunan India Muslim.
Dakwa plaintif, kenyataan fitnah itu telah menjatuhkan reputasinya sebagai ahli politik yang bertanggungjawab menjaga kebajikan rakyat dan memberi tanggapan bahawa plaintif seorang yang tidak jujur dan amanah, mementingkan diri sendiri, licik dan penuh tipu helah demi mencapai kepentingan peribadi.
Dr Mahathir menuntut ganti rugi am, teladan dan keterlaluan selain memohon injunksi bagi menghalang defendan atau ejen-ejennya memberi komen, mengulangi atau menyebabkan penerbitan kenyataan fitnah itu selain memohon perintah mahkamah supaya defendan menerbitkan permohonan maaf tanpa syarat secara lisan dan bertulis terhadap plaintif, kos dan relif lain yang sesuai.
Sementara itu, Zahid dalam pernyataan pembelaan difailkan pada 17 Ogos lepas menerusi Tetuan Shahrul Hamidi & Haziq, menafikan kenyataan yang dibuat pada 30 Julai 2017 adalah berniat jahat untuk memfitnah dan merendahkan reputasi plaintif di khalayak umum.
Dakwa presiden Umno itu, nama “Mahathir anak lelaki Iskandar Kutty” merujuk kepada seorang individu berdasarkan maklumat dalam salinan kad pengenalan yang lama selain mendakwa beliau juga tidak mempunyai kawalan ke atas sebarang penerbitan video berhubung kenyataannya di platform media.
Peguam Mior Nor Haidir Suhaimi yang mewakili Dr Mahathir ketika dihubungi Bernama hari ini memaklumkan, pada prosiding di hadapan timbalan pendaftar Nor Afidah Idris secara e-Review, mahkamah menetapkan 13 September ini untuk pengurusan kes selanjutnya.
“Plaintif juga perlu memfailkan jawapan kepada pernyataan pembelaan defendan sebelum atau pada 8 September ini,” kata peguam itu.


Penyuntik AstraZeneca perlu tunjuk jarum suntikan kepada penerima

Penyuntik vaksin kini perlu menunjukkan jarum suntikan sebelum dan selepas memberi suntikan kepada penerima vaksin ekoran beberapa dakwaan pemberian vaksin AstraZeneca kurang daripada sepatutnya, kata Menteri Kesihatan Dr Adham Baba.Beliau berkata kementerian kesihatan (KKM) memandang serius dakwaan yang dikatakan berlaku di PPV di World Trade Centre Kuala Lumpur (WTCKL).“KKM dan ProtectHealth Corporation Sdn Bhd (ProtectHealth) sedang membuat siasatan lanjut mengenai perkara itu,” katanya dalam satu kenyataan semalam.Menurutnya, KKM telah menetapkan arahan tambahan dalam prosedur operasi standard (SOP) kepada semua pengendali vaksin di PPV AstraZeneca.“Mereka juga perlu menunjukkan jarum suntikan yang dikosongkan kepada penerima vaksin selepas suntikan dilakukan,” kata Adham sambil berkata SOP baru itu adalah demi memastikan kualiti pengendalian vaksin AstraZeneca berada pada tahap optimum.Beliau turut berkata SOP tambahan berhubung pemberian vaksin akan diperluaskan ke semua PPV lain manakala pemantauan rapi akan dipertingkatkan bagi memastikan semua SOP dipatuhi.“KKM akan sentiasa memastikan program pemberian Vaksin AstraZeneca dilaksanakan dengan jaya dan selamat untuk penduduk Malaysia,” jelasnya.Terdahulu, Badan Bertindak Imunisasi Covid-19 (CITF) berkata pihaknya sedang menyiasat secara terperinci dakwaan pemberian dos vaksin AstraZeneca terkurang sebanyak 0.5 mililiter (ml) di WTCKL.Vaksin AstraZeneca ketika ini menjadi vaksin utama dalam skim Covax, sebuah inisiatif Pertubuhan Kesihatan Dunia (WHO) dengan beberapa negara penderma untuk memastikan negara-negara miskin boleh mengakses vaksin Covid-19.Ia juga digelar sebagai “game-changer” pada Januari lalu ketika diumumkan sebagai vaksin pertama yang mampu milik selain tidak memerlukan tempat penyimpanan suhu dingin seperti Pfizer-BioNTech dan Moderna.Bagaimanapun, AstraZeneca menghadapi publisiti buruk berikutan kes darah beku yang dilaporkan di beberapa negara termasuk UK dan Eropah yang menyaksikan beberapa pesakit yang disuntik vaksin tersebut telah meninggal dunia.


Tunku Ismail mungkin tawar ‘jawatan’ kepada KJ selepas dipecat

Tunku Mahkota Johor Tunku Ismail Sultan Ibrahim hari ini membayangkan kemungkinan menawarkan jawatan Ketua Pegawai Eksekutif JDT FC dan Penasihat Orang Muda Johor kepada Khairy Jamaluddin.
Perkara itu dinyatakan oleh pemilik kelab bola sepak JDT itu menerusi satu hantaran di Facebook rasmi HRH Crown Prince of Johor, malam ini.
Baginda turut memuat naik gambar bersama bekas Ahli Parlimen Rembau itu dengan kapsyen “Future JDT FC CEO and Johor Youth Adviser”.
“Berpengalaman, terbukti, kenapa tidak,” titah baginda dalam hantaran itu.
Sementara itu, Khairy turut membalas hantaran itu di Instagram rasmi beliau dengan gambar yang sama bersama baginda dengan komen: “One door closes, others will open. Rezeki di tangan Allah.”
Bekas menteri kesihatan dan menteri sains, teknologi dan inovasi itu pernah menjadi menteri belia dan sukan pada Mei 2013 sehingga Mei 2018.